**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 7 Νοεμβρίου 2022, ημέρα Δευτέρα και ώρα 15.20΄μ.μ., στην Αίθουσα **συνεδριάσεων «Προέδρου Αθανασίου Κωνστ. Τσαλδάρη» (223),** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Αντιπροέδρου της, κ. Βασιλείου Γιόγιακα, με θέμα ημερήσιας διάταξης «Ενημέρωση των μελών της Επιτροπής από τον Υπουργό Ανάπτυξης και Επενδύσεων, κ. Σπυρίδωνα-Άδωνη Γεωργιάδη, σύμφωνα με το άρθρο 36§5 του Κανονισμού της Βουλής, σχετικά με την Συμφωνία Εξυγίανσης των Ναυπηγείων Ελευσίνας».

Στην συνεδρίαση παρέστησαν ο Υπουργός Ανάπτυξης και Επενδύσεων, κ. Σπυρίδων – Άδωνις Γεωργιάδης, καθώς και αρμόδιοι υπηρεσιακοί παράγοντες.

Επίσης παρέστησαν οι κ.κ.: Παναγιώτης Ξενοκώστας, Πρόεδρος και Διευθύνων Σύμβουλος της ONEX Company και Νικόλαος Παπανικολάου, Πρόεδρος του Σωματείου Εργαζομένων στις Ναυπηγικές και Βιομηχανικές Επιχειρήσεις Ελευσίνας (ΝΒΕΕ ΑΕ).

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Λιάκος Ευάγγελος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Ξενογιαννακοπούλου Μαρία-Ελίζα (Μαριλίζα), Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Τσίπρας Γεώργιος, Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Ιωάννης Γκιόκας, Δελής Ιωάννης, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κυρίες και κύριοι συνάδελφοι, καλησπέρα σας.

Έχουμε σήμερα ως θέμα ημερήσιας διάταξης την ενημέρωση των μελών της Επιτροπής σχετικά με την Συμφωνία Εξυγίανσης των Ναυπηγείων Ελευσίνας από τον Υπουργό Ανάπτυξης και Επενδύσεων, κ. Σπυρίδωνα-Άδωνη Γεωργιάδη, στον οποίο δοθείσης της ευκαιρίας ευχόμαστε και χρόνια πολλά για τα γενέθλιά του. Να τα εκατοστήσετε, κύριε Υπουργέ, πάντα δυναμικά και ζωντανός.

Πριν δώσω τον λόγο στον κ. Υπουργό, ο Πρόεδρος της Επιτροπής, ο κ. Βλάχος θέλει να πάρει τον λόγο.

Κύριε Πρόεδρε, παρακαλώ έχετε τον λόγο.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας ευχαριστώ πολύ. Να πω κι εγώ χρόνια πολλά στον κ. Υπουργό. Να πω ότι ασθενώ με Covid, για δεύτερη φορά, γι’ αυτό δεν είμαι κοντά σας.

Στο τελευταίο νομοσχέδιο του Υπουργείου Ανάπτυξης και Επενδύσεων, ο Υπουργός, ο κ. Γεωργιάδης, μου είχε αναφέρει ότι έχουμε μια εκκρεμότητα σχετιζόμενη με τα Ναυπηγεία Ελευσίνας. Του ζήτησα τότε να στείλει την προσήκουσα επιστολή, προκειμένου και εμείς σαν Επιτροπή να μπορέσουμε να προγραμματίσουμε θεσμικά τη συνεδρίαση. Αυτή η επιστολή εστάλη την προηγούμενη εβδομάδα και έτσι προγραμματίσαμε την συνεδρίαση για σήμερα. Στο μεταξύ, ήρθε και ένα αίτημα συναδέλφων του ΣΥΡΙΖΑ αναφερόμενο στο ίδιο θέμα και συμφωνήσαμε με τον κ. Υπουργό να εισαχθεί η συνεδρίαση κατά προτεραιότητα αυτήν την εβδομάδα, καθότι αύριο ήταν ήδη προγραμματισμένες δυο συνεδριάσεις της Επιτροπής και μεθαύριο Τετάρτη, λόγω της Ολομέλειας σε επίπεδο Αρχηγών, δεν θα πραγματοποιηθούν συνεδριάσεις Επιτροπών.

Επειδή κατόπιν την Πέμπτη δεν υπήρχαν διαθέσιμες Αίθουσες και την Παρασκευή συζητείται το επικείμενο νομοσχέδιο, δεν ήταν εφικτό να προγραμματισθεί σε άλλο χρόνο η σημερινή συζήτηση, γι’ αυτό και εντάχθηκε στο πρόγραμμα σήμερα Δευτέρα, παρά το γεγονός ότι προηγουμένως είχαμε τη συζήτηση και ψήφιση του νομοσχεδίου του Υπουργείου Υποδομών για το hub στο Θριάσιο. Ήμουν ιδιαίτερα αναλυτικός ως προς τα διαδικαστικά ούτως ώστε να μην υπάρξουν αμφιβολίες και τυχόν διαμαρτυρίες από τους συναδέλφους για το αδόκιμο και το στενό χρονικό περιθώριο πλήρους ενημέρωσης των συναδέλφων-μελών της Επιτροπής μας. Αυτό ήταν τρόπον τινά το διαδικαστικό μέρος, το οποίο ήθελα να αποσαφηνίσω προς ενημέρωση και των συναδέλφων και των εμπλεκόμενων φορέων και του κοινού.

Εκτιμώ ότι τα υπόλοιπα είναι γνωστά.

Εύχομαι καλή συνεδρίαση, θα παρακολουθήσουμε όλοι ό,τι ειπωθεί με πολλή προσοχή και εάν τυχόν χρειαστεί, θα επανέλθουμε. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Βλάχο, τον Πρόεδρο της Επιτροπής μας. Νομίζω υπήρξε σαφής και κάλυψε απολύτως το διαδικαστικό μέρος. Να δώσω τώρα το λόγο στον κύριο Υπουργό για την αρχική του εισήγηση.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε και εύχομαι πολλά περαστικά στον Πρόεδρο και φίλο μου τον Γιώργο Βλάχο. Εντάξει, δεύτερη φορά, δεν είναι τίποτα σπουδαίο, Γιώργο, ελπίζω. Έχουμε αντισώματα όλοι, έχουμε κάνει τα εμβόλιά μας, περνάει. Είναι κάτι το οποίο δυστυχώς πρέπει να μάθουμε να ζούμε τα επόμενα χρόνια.

Σήμερα ζήτησα από τον κύριο Πρόεδρο να γίνει η συνεδρίαση και για τυπικούς λόγους, ως προς το άρθρο που ψηφίσαμε στο νόμο καίτοι το άρθρο ήταν δεσμευτικό για μένα αν είχαμε κάποια ουσιώδη αλλαγή, επί αυτών που λέγαμε, στο νομοσχέδιο και όπως θα διαπιστώσετε, δεν έχουμε κάποια ουσιώδη αλλαγή. Έχουμε πάει πρώτα σε αυτά που λέγαμε, όμως, πέραν του τυπικού, εμένα με ενδιαφέρει πολύ εδώ το ουσιαστικό.

Η εξυγίανση των Ναυπηγείων Ελευσίνας είναι ένα πολύ μεγάλο πράγμα. Ανατέθηκε σε μία εταιρεία που όπως θα δείτε από το σχέδιο εξυγίανσης έχει σήμερα που μιλάμε 432 εκατομμύρια ευρώ χρέη. Είναι ένα μεγάλο βάρος κυρίες και κύριοι συνάδελφοι.

Αφορά σε 600 εργαζόμενους.

Αφορά σε μια μεγάλη περιοχή, στην περιοχή της Ελευσίνας.

Αφορά σε ένα πολύ κρίσιμο κομμάτι για την ελληνική και ειδικά τη ναυπηγική βιομηχανία.

Αφορά σε ένα μεγάλο κομμάτι στο Πολεμικό Ναυτικό και στις δικές του ανάγκες, ως προς τις χρήσεις του Ναυπηγείου.

Είναι δηλαδή, ένα μεγάλο πρότζεκτ, το οποίο είχα πει από την αρχή ότι δεν πρέπει να το αφήσουμε να καταστραφεί από τον συνήθη νεοελληνικό λαϊκισμό ή από την όποια πολιτική σύγκρουση που μπορεί να έχουν τα κόμματα στη μία ή στην άλλη φάση της πολιτικής ζωής και ενόψει των επερχόμενων εθνικών εκλογών.

Γι’ αυτό το λόγο είχα επιμείνει ότι η διαφάνεια στη διαδικασία θα είναι για εμάς το κύριο ζητούμενο.

Έτσι, λοιπόν, ερχόμαστε σήμερα να συζητήσουμε το τροποποιητικο κείμενο- σας έχει σταλεί κατά το δυνατόν εγκαίρως στα email σας- διότι και εμείς παραλάβαμε το οριστικό σχέδιο σύμβασης το Σάββατο το απόγευμα. Ζητώ συγνώμη που το είχατε προς επεξεργασία για λίγο διάστημα, αλλά κι εγώ μαζί με εσάς έλαβα το τελικό σχέδιο.

Έχουμε προγραμματίσει να υπογραφεί σε μία τελετή με τα εμπλεκόμενα μέρη την Πέμπτη στο γραφείο μου, για να μπορεί μετά να γίνει επίσημη αίτηση στο Δικαστήριο, βάσει αυτού του σχεδίου και των προβλεπόμενων διατάξεων και κατόπιν να ακολουθήσει τη διαδικασία βάσει του Πτωχευτικού Δικαίου και λοιπά. Τα έχουμε πει αναλυτικά κατά τη συζήτηση της κύρωσης της Σύμβασης από τη Βουλή, να μην επαναλαμβάνουμε τα ίδια.

Θέλω ωστόσο να πω δυο λόγια ακόμα.

Σήμερα ενώπιόν σας, θα παρουσιάσουν το σχέδιο και τις παραμέτρους του οι προσκληθέντες κατόπιν αιτήματός μας που έγινε δεκτό από το Προεδρείο, ο επενδυτής, ο κ. Ξενοκώστας από την εταιρεία ONEX, αλλά και ο Πρόεδρος του Σωματείου των Εργαζομένων των Ναυπηγείων Ελευσίνας, ο κ. Παπανικολάου. Να σημειώσω επανεκλεγείς Πρόεδρος, γιατί είχαμε και τις εκλογές προχθές και θέλω να τον συγχαρώ για την θριαμβευτική εκλογή του με άνω του 70%.

Δυο λόγια κι από εμένα λοιπόν, όχι για τις μεγάλες λεπτομέρειες. Αυτές θα αναλυθούν από τους παρευρισκόμενους κυρίους και θα κλείσω εγώ μετά, αφού θέσετε και τις απορίες ή τα σχόλιά σας.

Πρώτον, στο σημείο εκείνο, στο οποίο είχαμε μια μεγάλη συζήτηση: αν οι εργαζόμενοι -και πόσοι- υποστηρίζουν το παρόν σχέδιο.

Θα πρέπει να σας πω ότι το σύνολο των εργαζομένων, το 100% των εργαζομένων, ακόμη και αυτοί που ήταν αρνητικοί την προηγούμενη φορά στο σχέδιο, προσήλθαν κανονικά και υπέγραψαν το σχέδιο. Δεν λείπει δηλαδή, η υπογραφή ούτε ενός εργαζόμενου. Και οι 600 έχουν υπογράψει.

Αυτό είναι μια μεγάλη ψήφος εμπιστοσύνης και σημαντικό και για το δικαστήριο, όπου θα δει μια τέτοια πρωτοφανή υποστήριξη από τους εργαζόμενους.

Το δεύτερο, το οποίο θέλω να πω, είναι ότι για την άλλη μεγάλη ένσταση και ανησυχία που υπήρχε ως προς τη χρηματοδότηση του σχεδίου.

Πρέπει να σας πω ότι είμαι σε διαρκή επαφή με την DFC και την Αμερικανική Πρεσβεία. Από την τελευταία μας συνεδρίαση και την ψηφοφορία είχαμε έκτοτε την έγκριση από τη Legal Committee της DFC ότι η χρηματοδότηση είναι νόμιμη και είχαμε και την έγκριση από το State Department ότι η χρηματοδότηση διενεργείται και σύμφωνα με τα αμερικανικά πρότυπα. Τι μένει ακόμη;

Μένει η συνεδρίαση της Investment Committee, όπου έχουμε μιλήσει εκτενώς, για να πάρουμε και από αυτήν την τυπική της έγκριση. Αυτό αναμένεται περίπου στα τέλη Νοεμβρίου και έχουμε και την τυπική τελική έγκριση από το Διοικητικό Συμβούλιο της DFC, το οποίο θα γίνει κάποια στιγμή μετά τις γιορτές. Δηλαδή, κατά τη διάρκεια που θα κρίνεται η αίτηση στο δικαστήριο θα έλθει και η τελική έγκριση από την DFC.

Την άλλη εβδομάδα, τη Δευτέρα αν θυμάμαι καλά 14 του μηνός, μπορεί να επιβεβαιώσει ο κ. Ξενοκώστας, θα έχουμε την αποστολή της DFC στην Ελλάδα, στα Ναυπηγεία της Ελευσίνας. Εγώ σκοπεύω να πάω με την DFC στα Ναυπηγεία και όποιος από τα κόμματα της Αντιπολίτευσης θα ήθελε να είναι παρών είναι τα μάλλα ευπρόσδεκτος για να μιλήσει και ο ίδιος με την DFC. Επαναλαμβάνω, εμείς εδώ παίζουμε μόνο με ανοιχτά χαρτιά, δεν έχουμε τίποτα να κρύψουμε. Απλώς και μόνο για να μην υπάρχει ανησυχία, αν πράγματι τα χρήματα αυτά υπάρχουν ή είναι έπεα πτερόεντα.

Επίσης, θα ήθελα να πω ότι θεωρώ πολύ σημαντική την κίνηση του κ. Ξενοκώστα και να τον συγχαρώ γι’ αυτή. Πρωτοφανής κίνηση για σχέδιο εξυγίανσης, το οποίο ακόμη είναι στη φάση της δικαστικής διαδικασίας. Δεν έχει ξαναγίνει, δεν γνωρίζω καμία ανάλογη περίπτωση. Ο κ. Ξενοκώστας αποφάσισε τις γιορτές αυτές να δώσει δώρο Χριστουγέννων στους εργαζόμενους του Ναυπηγείου καίτοι μέχρι αυτές τις γιορτές δεν έχει ολοκληρωθεί η δικαστική διαδικασία και αποκλείεται να έχει λάβει έστω και την τυπική έγκριση του δικαστηρίου για το σχέδιο αυτό. Είναι όμως ένα δείγμα του μεγέθους της δέσμευσης της εταιρείας ONEX επάνω στο σχέδιο αυτό και του μεγέθους της πίστης της εταιρείας ότι το σχέδιο αυτό τελικώς πετύχει και θα προχωρήσει.

Για εμένα δεν σας κρύβω και μοιράζομαι αυτή την επιτυχία και με το ΣΥΡΙΖΑ, γιατί μαζί το ψηφίσαμε και εγώ θέλω να είμαι ειλικρινής. Δυστυχώς, τα άλλα κόμματα δεν ακολούθησαν.

Είναι μια ευχάριστη στιγμή ότι οι εργαζόμενοι των Ναυπηγείων Ελευσίνας θα πάρουν για πρώτη φορά δώρο Χριστουγέννων μετά από αρκετά χρόνια. Θα μας πει τις λεπτομέρειες ο Πρόεδρος του Σωματείου. Στην πολιτική τελικά μπαίνουμε για να κάνουμε και το σωστό, για να κάνουμε και το καλό, πέραν των διαφωνιών.

Κλείνοντας, θα μου επιτρέψετε αυτό το σχόλιο, δεν θέλω να ευτελίσω τη συζήτηση αλλά οφείλω να το κάνω για να μη δημιουργούνται απορίες στην κοινή γνώμη χωρίς λόγο. Υπήρξε μία ανάρτηση από τον συνάδελφο Βουλευτή του ΣΥΡΙΖΑ τον κ. Πολάκη σε σχέση με τις εργασίες της εταιρείας ONEX από τα ΕΛΤΑ, όπου περίπου κατηγόρησε εμένα και την ONEX ότι με απευθείας αναθέσεις από τα ΕΛΤΑ παίρνει τα χρήματα για να αγοράσει τα Ναυπηγεία Ελευσίνας, ο κ. Ξενοκώστας. Για την ιστορία και τα Πρακτικά λέω ότι αυτό είναι προφανώς απολύτως ψευδές.

Η ONEX έχει σχέση με τα ΕΛΤΑ, ένα άλλο κομμάτι του Ομίλου. Από το 2005 διαρκή σχέση, είχε και την περίοδο 2015 - 2019 διαρκή σχέση, την ίδια σχέση που έχει και σήμερα, ούτε παραπάνω ούτε παρακάτω.

Είναι άσχετη η δραστηριότητα της ONEX στα ΕΛΤΑ με τα Ναυπηγεία Ελευσίνας, για τα οποία, όπως έχω εξηγήσει, η χρηματοδότηση προέρχεται από την αμερικανική επενδυτική τράπεζα DFC.

Πιστεύω και το λέω με ειλικρίνεια ότι σε ένα τόσο μεγάλο πρότζεκτ, γιατί εγώ επαναλαμβάνω, έχω αναγνωρίσει δημόσια από την αρχή και την θετική συμβολή του ΣΥΡΙΖΑ και το οποίο το ψηφίζαμε και μαζί με το ΣΥΡΙΖΑ και το οποίο θα το καμαρώνουμε όλοι μας να προχωράει, όταν εγώ δεν θα είμαι Υπουργός Ανάπτυξης θα είναι κάποιος άλλος, πιθανόν κάποιοι από εσάς. Όποιον εν πάση περιπτώσει επιλέξει ο ελληνικός λαός και ο επόμενος Πρωθυπουργός, μην το ευτελίσουμε.

Είναι μεγάλο πρότζεκτ αυτό. Αφορά ζωές ανθρώπων και παρόντων και μελλουμένων πολύ παραπάνω από τη βραχύβια δικιά μας θητεία ενός εκάστου και νομίζω ότι είναι καλύτερο να κρατήσουμε αυτό το επίπεδο.

Επαναλαμβάνω, θα αφήσουμε να μιλήσουν όσοι συνέταξαν το σχέδιο και μετά είμαι και στη διάθεσή σας για να μας κάνετε όποια ερώτηση θέλετε επί του σχεδίου –γι’ αυτό είμαστε εδώ. Πάντως σε γενικές γραμμές το σχέδιο πατάει ακριβώς στην τυπική δέσμευση του νόμου. Θα μπορούσαμε να μην είμαστε εδώ σήμερα, γιατί το νομοσχέδιο αναφέρει «αν υπάρξει κάποια ουσιώδης μεταβολή». Δεν έχει υπάρξει ουσιώδης μεταβολή, θα μπορούσαμε να μην είμαστε καθόλου εδώ σήμερα, όμως εγώ προτιμώ να είμαστε και προτιμώ επαναλαμβάνω ότι αυτό το σχέδιο είναι μια συλλογική μας επιτυχία και όχι μια προσωπική δική μου επιτυχία.

Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε θερμά τον κύριο Υπουργό. Θα δώσουμε τώρα το λόγο στον κ. Ξενοκώστα, Πρόεδρο και Διευθύνοντα Σύμβουλο της ONEX.

Κύριε Ξενοκώστα, έχετε το λόγο.

**ΠΑΝΑΓΙΩΤΗΣ ΞΕΝΟΚΩΣΤΑΣ (Πρόεδρος και Διευθύνων Σύμβουλος της ONEX Company):** Καλησπέρα και από μένα. Δεν θα ήθελα να προσεγγίσω το θέμα του επιχειρηματικού πλάνου με αμιγώς λογιστικά νούμερα, αλλά περισσότερο μέσα από το όραμα της αναγέννησης των ναυπηγείων και του κλάδου στην Ελλάδα, ένα όραμα το οποίο είναι ειλικρινές και το οποίο δεν κρύβει τίποτα πίσω από αυτό που λέμε ως όραμα, παρά μόνο την αναγέννηση των ναυπηγείων.

Πρόσφατα πριν μια βδομάδα και λόγω της επίσκεψης, όπως είπε και ο κ. Υπουργός του DFC που θα επισκεφθεί τα ναυπηγεία μας και στη Σύρο και στην Ελευσίνα, ανέτρεξα λίγο σε κάποια νούμερα.

Από την επανεκκίνηση των ναυπηγείων Σύρου και μετά, έχουν εξυπηρετηθεί πάνω από 350 πλοία. Ομολογώ και εγώ που είμαι ο Διευθύνων Σύμβουλος του Ομίλου, λίγο το νούμερο από το τρέξιμο και θεωρώντας το φυσιολογικό, το είχα προσπεράσει, θα έλεγα, ελαφρά τη καρδία. Πίσω από αυτά τα 350 πλοία που έχουν εξυπηρετηθεί κρύβονται πάνω από 100 εκατομμύρια προσέλκυση πωλήσεων από χρήματα που δεν υπήρχαν στην Ελλάδα, γιατί είναι εξαγωγές. Είναι -εντός εισαγωγικών, να μου επιτρέψετε την έκφραση- «ναυτιλιακό χρήμα».

Κρύβει λοιπόν την απασχόληση πάνω από 500 ντόπιων Συριανών και πάνω από 100 που έρχονται, γιατί δεν υπάρχει πλέον η δυνατότητα στην τοπική αγορά της Σύρου να καλύψει τις θέσεις και μάλιστα τα τελευταία ενάμιση-δύο χρόνια έχουμε ξεκινήσει εσωτερικά ένα σχολείο το οποίο από τον Φεβρουάριο θα γίνει και ένα επίσημο σχολείο στη Σύρο, σε συνεργασία με το Υπουργείο Παιδείας για να μπορούμε να βγάλουμε και άλλους Έλληνες, καθώς τα τελευταία περίπου 20 χρόνια που η Ελλάδα έβγαινε από τον κλάδο, το προσωπικό που θέλουμε για να μπορέσουμε να δουλέψουμε δεν υπάρχει δυστυχώς.

Με αυτά λοιπόν που έγιναν στη Σύρο και ξεκίνησαν με την κυβέρνηση του ΣΥΡΙΖΑ και συνεχίστηκαν και ολοκληρώθηκαν με την κυβέρνηση της Νέας Δημοκρατίας, κάτι το οποίο εμένα ως επιχειρηματία ή ως επενδυτή, αυτή η σύμπνοια, είναι πηγή έμπνευσης και είναι και κινητήριος δύναμη, ότι αυτό που κάνουμε όταν στηρίζεται από σύσσωμο τον πολιτικό κόσμο έχει και νόημα να συνεχίσει, γιατί όλες αυτές οι επενδύσεις ειδικά στα ναυπηγεία είναι δέσμευση ζωής, δεν είναι κάτι το οποίο κάποιος θα κερδίσει μέσα σε δύο ή τρία χρόνια. Μιλάμε για αποσβέσεις της εικοσιπενταετίας, τριακονταετίας και επίσης το ναυπηγείο δεν μπορεί κάποιος να το ξεριζώσει, ο επενδυτής να το πάρει ως εθνικό πλούτο να το πάει κάπου αλλού, μένει εδώ. Άρα ό,τι συμβαίνει, συμβαίνει εδώ στη χώρα.

Στα Ναυπηγεία Ελευσίνας λοιπόν, το πρόβλημα που βρήκαμε στη Σύρο και έπρεπε να λύσουμε, δηλαδή ένα διαλυμένο ναυπηγείο, βουλιαγμένες δεξαμενές, όλα ήταν απαξιωμένα, τίποτα δεν είχε συντηρηθεί για πάρα πολλά χρόνια και επίσης το προσωπικό ήταν για δύο με πέντε χρόνια απλήρωτο, ένας αγώνας τεράστιος, στην Ελευσίνα αυτός ο αγώνας είναι επί δέκα. Το ναυπηγείο και εκεί για πάρα πολλά χρόνια και είχε αφεθεί στην τύχη του. Κάθε μέρα που περνάει γίνεται ακόμα πιο δύσκολη η επαναφορά του και ούτε κινδυνολογώ, ούτε λέω κάτι από το κεφάλι μου. Τον τελευταίο ενάμιση μήνα έχουμε εγκαταστήσει ομάδες που κάνουμε εκεί αυτοψία και αποτύπωση της κατάστασης, για να ξέρουμε με την απόφαση του δικαστηρίου τι ακριβώς θα κάνουμε και να μη χάσουμε χρόνο. Όποιος έχει λίγο χρόνο και έρθει εκεί απλά μια βόλτα, θα καταλάβει ότι η κατάσταση είναι πάρα πολύ άσχημη. Αυτό, όμως, δεν μας σταμάτησε. Το αντίθετο, μας όπλισε με επιμονή και ένα πατριωτικό καθήκον, ότι τώρα είναι η ευκαιρία αυτό που έγινε στη Σύρο να επαναληφθεί στην Ελευσίνα και, μάλιστα, σε πολλαπλάσιο μέγεθος.

Εκεί, λοιπόν, για να μπορέσουμε να πετύχουμε ανάλογα πράγματα με αυτά που έγιναν στη Σύρο, που είναι πολύ μεγαλύτερα, θα πρέπει να επενδύσουμε πάνω από 170 εκατομμύρια σε υποδομές και υφιστάμενες και καινούργιες. Αναλαμβάνουμε, επί της ουσίας, πάνω από 220 εκατομμύρια ευρώ χρέη, που θα πληρωθούν τα επόμενα 25 - 30 χρόνια. Από μόνα τους τα μεγέθη είναι τεράστια. Κανείς δεν μπορεί να μιλάει ότι κάτι χαρίστηκε ή κάτι έγινε με κάποιο περίεργο τρόπο. Είναι τεράστια χρέη. Τέτοιες συμφωνίες δεν έχουν κλειστεί πολλές παγκοσμίως και μάλιστα με την υποχρέωση από την πλευρά μας, η οποία είναι και κεντρικός πυρήνας του επιχειρείν, να αποπληρωθούν τα δεδουλευμένα των εργαζομένων, όπως έγινε και στη Σύρο.

Θα μπορούσε κάποιος να πει γιατί δεν περίμενε κάποιος να γίνει με ένα άλλο άρθρο του πτωχευτικού κώδικα, που όλα αυτά θα διαγράφονταν; Γιατί για μας και για μένα, τα ναυπηγεία δεν είναι ΑΦΜ, δεν είναι εταιρείες, δεν είναι ένα νούμερο. Είναι οι άνθρωποι, οπότε με τους ανθρώπους θέλουμε από την πρώτη στιγμή να ξεκαθαρίσουμε ότι κάνουμε μια καθαρή αρχή. Παρόλο που δεν δημιουργήσαμε εμείς αυτά τα χρέη, τα αποπληρώνουμε, για να τους δείξουμε ότι υπάρχει ένας καινούργιος δρόμος, μέσα στον οποίο, μέσα από κοινή συνεννόηση, θα μπορέσουμε να πορευθούμε.

Εδώ έρχομαι στον επόμενο πυρήνα το πώς θα πετύχουμε την Ελευσίνα, όπως έγινε στη Σύρο. Είναι της συνεννόησης. Η διοίκηση των ναυπηγείων, μαζί με τους εργαζόμενους απευθείας, συνεργάζεται με γνώμονα που έχει ως κεντρικό πυλώνα την αναγέννηση των ναυπηγείων με και για τους εργαζόμενους, μέσα στα πλαίσια αντίληψης ότι κινούμαστε πλέον σε ένα παγκοσμιοποιημένο διεθνές περιβάλλον και κάθε θέση ή κάθε επιχείρηση που κλείνει εδώ, δίνει χώρο σε μια άλλη επιχείρηση αντίστοιχη σε γειτονικές χώρες.

Μην ξεχνάμε, εξάλλου, ότι τα άλλα ελληνικά ναυπηγεία άνθισαν πάνω στην στο μαρασμό των ελληνικών. Έλληνες ταξίδευαν σε βαλκανικές χώρες και εκεί εκπαίδευσαν ανθρώπους και έμαθαν να δουλεύουν τα ναυπηγεία.

Άρα εμείς, μαζί με τους εργαζόμενους, όπως κάναμε και στη Σύρο, κινούμαστε σε ένα πολύ μεγάλο πλάνο, το οποίο, εκτός από τις επενδύσεις σε υποδομές, έχει και τεχνολογικές επενδύσεις για να μπορέσουμε όλο αυτό το πράγμα να το φέρουμε στη νέα εποχή. Οπότε στα επόμενα στα επόμενα τρία χρόνια το αμυντικό και το εμπορικό κομμάτι, τα δύο διαφορετικά κομμάτια των ναυπηγείων Ελευσίνας, θα απασχολήσουν μαζί πάνω από 2.000 άτομα προσωπικό, που μάλλον είναι και μια συντηρητική πρόβλεψη, αν αναλογιστεί κανένας ότι στη Σύρο έγινε τριπλασιασμός.

Παράλληλα, έχουμε ένα σωρό καινοτομίες, στις οποίες θα αξιοποιήσουμε το χώρο των ναυπηγείων ως ένα «οικοσύστημα», στο οποίο έχουμε ήδη καλέσει και άλλες βιομηχανίες που δραστηριοποιούνται στην περιοχή του Πειραιά, του Περάματος ή του Σχιστού, να έρθουν, ούτως ώστε τα ναυπηγεία να γίνουν μια πλατφόρμα, ένα μέτωπο, το οποίο στους εφοπλιστές Έλληνες και διεθνείς εφοπλιστές θα δίνει μια ολιστική λύση, λειτουργώντας πολλαπλασιαστικά, ώστε τα πλοία που θα εξυπηρετούμε ετησίως στα ναυπηγεία να ξεπερνούν τα 200 και ίσως και παραπάνω.

Στα ναυπηγεία, επίσης, θα προσέξουμε πάρα πολύ και το κομμάτι το ενεργειακό. Έχουμε πρόβλεψη για να μειώσουμε την αποτύπωση άνθρακα από τη λειτουργία των ναυπηγείων αυτών καθαυτών. Σκοπός μας, επίσης, είναι, όπως και στη Σύρο, στα πλαίσια εταιρικής κοινωνικής ευθύνης, να βοηθήσουμε και την κοινωνία και να δίνουμε λύσεις εκεί που μας ζητάνε ή πιστεύουμε ότι πρέπει να δίνουμε λύσεις.

Αυτό θα ήθελα να αναφέρω και να κλείσω με το επίμαχο θέμα της χρηματοδότησης που δεν ξέρω για ποιο λόγο, από όλες τις επενδύσεις στην Ελλάδα, κάποιοι θέλουν να εμμένουν για το τι γίνεται στην Ελευσίνα ενώ τόσες επενδύσεις λαμβάνουν καθημερινά το θέμα της χρηματοδοτικής ικανότητας του Ομίλου ONEX.

Στη Σύρο τα καταφέραμε, μάλιστα για την εκτέλεση του πλάνου της Σύρου, δεν έγινε καμία δανειοδότηση από εγχώριο τραπεζικό ίδρυμα για να μπορέσουμε μέχρι σήμερα να κάνουμε τη δουλειά που κάνουμε στη Σύρο, χωρίς να σημαίνει ότι αυτό είναι κάτι κακό καλό είναι γι’ αυτό υπάρχουν οι τράπεζες. Από την άλλη, τα 102 εκατομμύρια που προσελκύει η ONEX από το DFC, θα έλεγα ότι είναι μια ιστορική απόφαση καθώς δεν έχει ξαναγίνει στο παρελθόν αυτό, και την άντληση την κάνει συγκεκριμένο νομικό πρόσωπο της ONEX δεν την κάνουν τα Ναυπηγεία, οι γερανοί του. Κάποιοι εμπιστεύονται την ONEX και ταυτόχρονα, δεκάδες εκατομμύρια σε cash και assets από τον Όμιλό μας διατίθενται γι’ αυτή την αναγέννηση που δείχνει την πίστη.

Στα πλαίσια λοιπόν αυτά, κύριε Υπουργέ, τα χρήματα αυτά έναντι παρόλο που δεν έχει βγει η απόφαση και καλά το λέτε δώρο γιατί αν βγει αρνητική η απόφαση, χάνονται.

Ήταν το ελάχιστο που θα μπορούσαμε να κάνουμε και μια απόφαση αυτονόητη, πρώτον προς τους εργαζόμενους που μας πιστεύουν και είναι μαζί μας και δεύτερον, πως όλα τα πολιτικά κόμματα και την κυβέρνηση οι οποίοι με μια εθνική σύμπνοια μας στηρίζουν, και το γυρίζουμε πίσω κάνοντας αυτό που μπορούμε αυτή τη χρονική στιγμή. Ευχαριστώ πολύ και είμαι στη διάθεσή σας.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Εμείς ευχαριστούμε. Το λόγο έχει ο κύριος Παπανικολάου.

**ΝΙΚΟΛΑΟΣ ΠΑΠΑΝΙΚΟΛΑΟΥ (Πρόεδρος του Σωματείου Εργαζομένων στις Ναυπηγικές και Βιομηχανικές Επιχειρήσεις Ελευσίνας):** Καλησπέρα και από εμένα. Εκπροσωπώ 600 εργαζόμενους, στις Επιτροπές εδώ έχουν ακουστεί τα πάντα όσον αφορά εμάς. Δέκα χρόνια κατάντια για έναν εργαζόμενο που θέλει να δουλέψει και δεν μπορεί. Αυτή τη στιγμή πολλοί εργαζόμενοι στο Ναυπηγείο Ελευσίνας έχουν φύγει και έχουν πάει σε άλλες δουλειές για να μπορούν να βρουν μια καθημερινότητα. Το γεγονός ότι εσείς οι Βουλευτές του Ελληνικού Κοινοβουλίου, βρήκατε μια λύση γι’ αυτό το Ναυπηγείο να πάρει μια επανεκκίνηση, για μας είναι πάρα πολύ σημαντικό.

Είναι δύσκολο κάθε μέρα που περνάει να βλέπετε ένα Ναυπηγείο σαν κι αυτό να καταρρέει. Κάθε μέρα σκουριάζει, κάθε μέρα είμαστε μόνοι μας προσπαθούμε οτιδήποτε να μην πάθει μια χειρότερη ζημιά όπως είναι και οι πλωτές δεξαμενές, από τις οποίες οι δύο έχουν βυθιστεί, η μία έχει ανελκυστεί και την άλλη την κρατάμε πώς και πως μέχρι να έρθει η ώρα να επισκευαστεί.

Πολύ σημαντικό είναι ότι για πρώτη φορά μετά από πάρα πολλά χρόνια, θα δοθεί ένα βοήθημα δύο χιλιάδων για κάθε εργαζόμενο από την εταιρεία ONEX. Για εμάς καταλαβαίνετε πόσο σημαντικό είναι. Αφετέρου δε είναι το θέμα ότι βρέθηκε μία εταιρεία, η οποία αναγνώρισε τα λεφτά τα οποία δεν τα χρωστάει η ίδια. Όπως ξέρετε η προηγούμενη ιδιοκτησία του κυρίου Ταβουλάρη, χρέωσε όλο τον κόσμο, έπαθαν μεγάλη καταστροφή πάρα πολλές οικογένειες και φτάσαμε να μας χρωστάνε αρκετές χιλιάδες ευρώ, που για εμάς ότι βρέθηκε μια εταιρεία να τα ξαναπάρουμε αυτά τα λεφτά τα χαμένα για εμάς, είναι πάρα πολύ σημαντικό.

Και βέβαια, το πιο σημαντικό από όλα είναι ότι θα έχουν όλοι οι εργαζόμενοι στο μέλλον μια δουλειά για τα επόμενα χρόνια, καθώς και τα παιδιά των εργαζομένων. Σήμερα ήμουν σε μια σύσκεψη με το Διοικητή του ΟΑΕΔ, είναι πολύ σημαντικό που ξεκινάνε από το 2023 οι σχολές του ΟΑΕΔ, που το συντριπτικό ποσοστό των εργαζομένων είμαστε από εκεί πέρα. Πριν μια εβδομάδα όλοι οι εργαζόμενοι συμφωνήσαμε και κάναμε πληρεξούσιο, άρα, μιλάμε πλέον για 99,7% που είχαμε πάρει μέσα από δημοκρατικές διαδικασίες το σύνολο των εργαζομένων.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Το λόγο έχει ο κύριος Λιάκος.

**ΕΥΑΓΓΕΛΟΣ ΛΙΑΚΟΣ:** Όντως, εξαιρετικά σύντομο γιατί νομίζω ότι και ο Υπουργός και ο επενδυτής και ο εκπρόσωπος των εργαζομένων, με κάλυψαν πλήρως. Θέλω να συγχαρώ για άλλη μια φορά το Υπουργείο για όλες τις ενέργειες που έχει κάνει. Να ευχαριστήσω και την Αξιωματική Αντιπολίτευση που μαζί με την Νέα δημοκρατία υπερψηφίσαμε το συγκεκριμένο νομοσχέδιο να γίνει νόμος του κράτους. Νομίζω ότι είναι πάρα πολύ σημαντικό το ότι δείχνουμε στους εργαζόμενους ότι υπάρχει μια διαδικασία η οποία τηρείται απαρέγκλιτα, ένα χρονοδιάγραμμα γιατί ένα από τα μεγαλύτερα τους άγχη όταν ψηφίζαμε το νομοσχέδιο πριν από δύο μήνες, ήταν ωραία και από εδώ και πέρα τι γίνεται.

Χαίρομαι για το γεγονός ότι δίνουμε απάντηση σε αυτό και ότι υπάρχει σαφές χρονοδιάγραμμα. Επίσης, να πω ότι χαίρομαι που άκουσα από τον επενδυτή το όραμά του για την αναγέννηση των Ναυπηγείων Ελευσίνας και γενικότερα για τη Ναυπηγική βιομηχανία στη χώρα, και σε συνδυασμό με τον Πρόεδρο και τον Διοικητή του ΟΑΕΔ, έχουν ξεκινήσει οι διαδικασίες για να φτιαχτούν σχολές μαθητείας, πράγμα το οποίο είναι και αυτό σημαντικό. Νομίζω ότι έχω καλυφθεί.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Το λόγο έχει ο κύριος Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Βρισκόμαστε, πράγματι, σήμερα εδώ για να κλείσει ένας νομοθετικός κύκλος, έστω και εν είδει ενημέρωσης, ένας κύκλος ο οποίος είχε πολλά αγκανθώδη σημεία μέχρι να φτάσουμε στο σημερινό.

Το λέω αυτό διότι, πράγματι, το στοίχημα της αναβίωσης των Ναυπηγείων Ελευσίνας, ενός θεμελιώδους κρίκου της λεγόμενης «Τρίαινας» για τη ναυπηγική βιομηχανία της χώρας μας, ήταν καθοριστικό.

Η προηγούμενη Κυβέρνηση του ΣΥ.ΡΙΖ.Α. απέδειξε εν τοις πράγμασι, κύριε Πρόεδρε, κύριε Υπουργέ, ότι αυτό το ζήτημα και αυτό το πρόβλημα που υφίστατο και το κληρονόμησε προφανώς από προηγούμενες κυβερνήσεις και διοικήσεις της χώρας, ήταν σημαντικό και έπρεπε να επιλυθεί. Εξ ου και η προσπάθεια που κατεβλήθη το 2018, με το γνωστό μνημόνιο αλληλοκατανόησης, που ήταν το πρόπλασμα για να μπορέσουμε να φτάσουμε στη σημερινή ημέρα.

Ήταν ένα πρόπλασμα και μια διαδικασία που δεν ήταν εύκολη και διαπιστώσαμε πολλά ζητήματα και καταβάλαμε, ως υπεύθυνη πολιτική δύναμη και Αξιωματική Αντιπολίτευση, άοκνες προσπάθειες στην εξής στοχοπροσήλωση: την επίλυση του προβλήματος με τις νομοτεχνικές μας βελτιώσεις, που δεν ήταν και λίγες, δε θα τις λέγατε και λίγες νομίζω, ετερόκλητες πολλές φορές και σε συνέχεια των συνεδριάσεων που έλαβαν χώρα τον προηγούμενο Σεπτέμβρη.

Φτάσαμε, λοιπόν, στη σημερινή μέρα. Ήρθαμε βέβαια με λίγο διαφορετικό τρόπο, κύριε Γεωργιάδη, υπό την έννοια ότι μας φέρατε στη δύσκολη θέση να επισημάνουμε θεσμικά ότι έπρεπε να γίνει η ενημέρωση σήμερα, ανεξαρτήτως του τι θα ανέφερε το Σώμα.

Είναι κάτι το οποίο, στο πλαίσιο της διαφάνειας, οφείλει πάντα η Κυβέρνηση, εφόσον συμφωνήθηκε, προσέξτε, κύριε Πρόεδρε, εντός του νόμου αναφέρεται ότι έπρεπε σήμερα να συζητήσουμε, για να κλείσει ο κύκλος και να μπορέσει η διαδικασία απρόσκοπτα να φτάσει στα ελληνικά δικαστήρια, για να υπάρξει η όποια πρόοδος, που ελπίζουμε να υπάρξει.

Να ξεκινήσω σύντομα την τοποθέτηση αυτή με κάποιες θετικές εκφάνσεις που το προσχέδιο συμφωνίας περιλαμβάνει. Είναι ένα σχέδιο συμφωνίας που, ξανά αναφέρω ότι από κοινού συνεφωνήθη αναφορικά με τους εργαζόμενους, μένω στο εργασιακό σκέλος καταρχάς, δηλαδή την αποπληρωμή του συνόλου των απαιτήσεών τους επί της ουσίας σε δύο δόσεις, το 30% με την ενδιάμεση χρηματοδότηση και το 70% μετά την ολοκλήρωση της μεταβίβασης.

Επιπλέον, έχει προστεθεί μια επιπλέον μικρή, εν είδει τρέχοντος μισθού, πληρωμή για τους νυν εργαζόμενους, ύψους 1,2 εκατομμυρίων ευρώ, που αντανακλά το γεγονός ότι οι άνθρωποι αυτοί είναι εκεί και συνεχίζουν να εργάζονται. Το ποσό είναι μικρό αλλά, σε κάθε περίπτωση, κρίνεται ως θετικό γιατί αντανακλά μια πραγματικότητα.

Προφανώς, φαντάζομαι ότι αυτό το 2% είναι τμήμα του 30%, που είναι η αρχική υποχρέωση του επενδυτή.

Δεύτερον, το προσχέδιο αντανακλά όσα λέει ο νόμος για τις συμβάσεις του Πολεμικού Ναυτικού, δηλαδή εξασφαλίζει τις απαιτήσεις του Υπουργείου Άμυνας, είτε σε χρήμα είτε σε είδος, ανεξάρτητα με το αν εταιρεία θα είναι ο ανάδοχος μελλοντικών συμβάσεων με τον εξοπλισμό του Πολεμικού Ναυτικού.

Εδώ, αν μου επιτρέπεται μια συμπλήρωση, γιατί άκουσα τον εκπρόσωπο των εργαζομένων, πράγματι, είναι κρίσιμη στιγμή για τη βελούδινη μετάβαση όλου του εργασιακού προσωπικού. Να θυμίσουμε, όμως, στο Σώμα ότι, το 2016, ήταν η Κυβέρνηση του ΣΥ.ΡΙΖ.Α. που έδωσε μια ανάσα σε αυτή την παθογενή, πράγματι, κατάσταση που επικρατούσε την εποχή εκείνη. Έδωσε ανάσα μέσω του πρόγραμματος των τορπιλακάτων, που κατάφεραν και εξασφάλισαν το τμήμα του 70% των μισθών οι εργαζόμενοι.

Άρα, μπόρεσαν και συνέχισαν, έστω, δε θα έλεγα απρόσκοπτα, με τις δυσκολίες, να είναι μέρος του οικοσυστήματος των Ναυπηγείων Ελευσίνας.

Τρίτο θετικό στοιχείο, είναι ότι η συμφωνία προβλέπει μια υπόσχεση μελλοντικών προσλήψεων εντός 24 μηνών, αν και δεν μπορώ παρά να σχολιάσω ότι δεν προβλέπει τίποτα για κάποια προνομιακή μεταχείριση των νυν εργαζομένων κατά τις διαδικασίες πρόσληψης ή για την ποιότητα των νέων σχέσεων εργασίας.

Πάμε, όμως, τώρα και στα αρνητικά. Η συμφωνία δεν αντανακλά πλήρως όσα προβλέπονται για την εφορία και τα ασφαλιστικά ταμεία. Συγκεκριμένα, ο νόμος έλεγε ότι στις νέες εταιρείες από το παθητικό θα μεταβιβάζονταν οι καθαρές απαιτήσεις του δημοσίου, χωρίς προσαυξήσεις κ.λπ..

Αντίθετα, στο κείμενο που μας παραδώσατε, οι απαιτήσεις που μεταβιβάζονται είναι οι απαιτήσεις που θα αντιστοιχούσαν στο ελληνικό δημόσιο και στα ασφαλιστικά ταμεία σε περίπτωση που η επιχείρηση οδηγούνταν σε βίαιη ρευστοποίηση, προσαυξημένες, φυσικά, κατά τι, ώστε να τεκμαίρεται ότι από τη συμφωνία το δημόσιο δε βγαίνει ζημιωμένο. Δεύτερη παρατήρηση είναι ότι ο νόμος μέσα από την τροπολογία που είχαμε καταθέσει και εσείς βέβαια, κύριε Υπουργέ, την είχατε κάνει δεκτή, προέβλεπε την κατάθεση της Συμφωνίας, όπως αυτή θα κατατεθεί και στα δικαστήρια. Ως έχει.

Και γιατί το λέω αυτό;

Έχουμε εμείς αυτό στα χέρια μας σήμερα; Η απάντηση είναι όχι. Και, αυτό γιατί το προσχέδιο προβλέπει και συνδέεται άρρηκτα με μια σειρά από παραρτήματα κρίσιμα για την ενημέρωση της Εθνικής Αντιπροσωπείας. Ποια είναι αυτά τα παραρτήματα;

Πρώτον, προβλέπει το business plan των εταιρειών, ώστε να τεκμηριώσει το δικαστήριο ποια στοιχεία του ενεργητικού είναι απαραίτητα για τη συνέχιση των δραστηριοτήτων, ώστε να τεκμηριωθεί η αναγκαία μετάβαση τους.

Άρα, το business plan είναι άρρηκτα συνδεδεμένο είναι ένα δημόσιο έγγραφο πλέον, δεδομένης της ενσωμάτωσης του στο κείμενο της Συμφωνίας.

Δεύτερον, προβλέπει τον «Πίνακα Παράρτημα» που διαχωρίζει τα στοιχεία του ενεργητικού που θα παραμείνουν στην παλαιά εταιρεία, αν θέλετε. Στοιχείο κρίσιμο για να έχουμε μια ρεαλιστική αποτίμηση της πιθανότητας να αποπληρωθούν έστω και μέρος των 90 εκατομμυρίων ευρώ, απαιτήσεων του ΕΚΦΑ και σχεδόν των 30 εκατομμυρίων ευρώ απαιτήσεων του δημοσίου.

Τρίτον, προβλέπει την κατάθεση ως παράρτημα της έκθεσης της Ernst&Young, ορκωτού ελεγκτή, στη βάση της οποίας έχει υπολογιστεί η εμπορική αξία του ενεργητικού της εταιρείας. Στοιχείο κρίσιμο, καθώς διαμέσου της εμπορικής αξίας υπολογίζεται το αν και κατά πόσον το δημόσιο είναι ή δεν είναι ζημιωμένο από το σχέδιο της Συμφωνίας.

Οι παρατηρήσεις αυτές, κύριε Υπουργέ, πραγματικά γίνονται «καλή τη πίστη». Κρίνουμε ωστόσο, ότι όλες, μα όλες, χρήζουν απαντήσεων-διευκρινίσεων από μέρους σας. Ευχαριστώ.

**ΒΑΣΙΛΕΙΟΣ ΓΙΟΓIΑΚΑΣ (Αντιπρόεδρος της Επιτροπής):** Ευχαριστούμε τον κ. Μαμουλάκη και θα συνεχίσει ο κ. Πάνας.

Κύριε Πάνα, έχετε τον λόγο.

**ΑΠΟΣΤΟΛΟΣ ΠΑΝΑΣ:** Ευχαριστώ πολύ κ. Πρόεδρε. Νομίζω ότι σήμερα ολοκληρώνεται μια μακρά συζήτηση που ξεκίνησε τον Αύγουστο. Σήμερα και έπειτα από την Υποβολή της Συμφωνίας Εξυγίανσης στη Διαρκή Επιτροπή Παραγωγής και Εμπορίου, ξεκαθαρίζουν επιτέλους κάποια ζητήματα ως προς τις οφειλές των ναυπηγείων Ελευσίνας προς το δημόσιο και τον ΕΚΦΑ.

Ποιο ποσό από αυτά αναλαμβάνουν νέες εταιρείες. Ποιο ποσό διαγράφεται και ποιο πόσο παραμένει στα ναυπηγεία, ως μη μεταβαζόμενο παθητικό, που ικανοποιείται φυσικά από το προϊόν ρευστοποίησης του μη μεταβιβαζόμενου ενεργητικού.

Κατά την επεξεργασία του νομοσχεδίου για τα ναυπηγεία της Ελευσίνας, καταθέσαμε πλήρως τα ζητήματα και τους προβληματισμούς, τα οποία αφορούσαν όλη τη διαδικασία και το συγκεκριμένο νομοσχέδιο.

Θα παρακολουθούμε την πορεία της Συμφωνίας, καθώς ο στόχος, η κεντρική μας θέση ήταν, είναι και θα είναι, η ολική επαναλειτουργία του ναυπηγείου με όρους βιωσιμότητας, που θα συμβάλλουν τόσο στην τόνωση της εθνικής οικονομίας και της εθνικής ασφάλειας όσο και στην ενίσχυση της τοπικής και της εθνικής οικονομίας και της απασχόλησης. Ευχαριστώ πάρα πολύ.

**ΒΑΣΙΛΕΙΟΣ ΓΙΟΚΑΚΑΣ (Αντιπρόεδρος της Επιτροπής):** Ευχαριστούμε τον εκπρόσωπο του Κινήματος Αλλαγής και συνεχίζουμε με τον εκπρόσωπο του ΚΚΕ, τον κ. Γκιόκα. Τον λόγο έχει ο κ. Γκιόκας.

**ΙΩΑΝΝΗΣ ΓΚΙΟΚΑΣ:** Ευχαριστώ κύριε Πρόεδρε. Καταρχήν, θα ήθελα να ξεκινήσω με το εξής, που είναι ενδεικτικό αν θέλετε και ενός κλίματος που κάποιοι θέλουν να επιβάλλουν στο ναυπηγείο.

Την προηγούμενη εβδομάδα, καταγγέλθηκε επίθεση σε βάρος ενός συνδικαλιστή εργαζομένου στα ναυπηγεία Ελευσίνας και Αναπληρωτή Γραμματέα της ΓΣΕΕ. Καταγγέλθηκε και από Σωματεία, καταγγέλθηκε και από την ίδια τη Συνομοσπονδία, τη Γενική Συνομοσπονδία Εργατών Ελλάδος. Νομίζω, μιας και είναι εδώ και εκπροσωπείται και το Σωματείο των Εργαζομένων, ότι πρέπει να πουν τι έγινε και τι ενέργειες έχει κάνει το Σωματείο, προκειμένου να καυτηριάσουν τέτοιου είδους γεγονότα. Είναι πάρα πολύ σοβαρό ένας συνδικαλιστής, εργαζόμενος στα ναυπηγεία Ελευσίνας, να δέχεται επίθεση και να μην αναφέρεται, και ενδεχομένως δείχνει και ένα κλίμα που κάποιοι ίσως, προσπαθούν να επιβάλλουν στο ναυπηγείο.

Εμείς, δεν θα κάνουμε κριτική, κύριε Υπουργέ, σε σχέση με το αν εφαρμόζεται πιστά ή δεν εφαρμόζεται ο νόμος. Εμείς θεωρούμε ότι τον νόμο εφαρμόζεται και το σχέδιο που προωθείται προς επικύρωση στο δικαστήριο εφαρμόζει τον νόμο.

Μόνο που για μας, το πρόβλημα είναι ακριβώς αυτό. Το πρόβλημα για μας είναι ο συγκεκριμένος νόμος, που ψηφίστηκε με ευθύνη, προφανώς, της Νέας Δημοκρατίας και του ΣΥΡΙΖΑ.

Είστε συνυπεύθυνοι για το γεγονός ότι προωθήθηκε και ψηφίστηκε ένας νόμος, που μετατρέπει το ναυπηγείο σε ειδική οικονομική ζώνη. Η Νέα Δημοκρατία, προφανώς επιχειρεί γι’ αυτό, ο δε ΣΥΡΙΖΑ προσπαθεί να κρυφτεί πίσω από δευτερεύοντα ζητήματα. Δεν είναι τυχαίο ότι στη συνέντευξη τύπου, που έδωσε η ΓΣΕΕ, στο πλαίσιο της παρουσίας στη Διεθνή Έκθεση Θεσσαλονίκης, η ίδια η ΓΣΕΕ, κατήγγειλε το συγκεκριμένο σχέδιο και μέσα σε αυτούς που το κατήγγειλαν, ήταν και οι συνδικαλιστικές παρατάξεις, που στηρίζει ο ΣΥΡΙΖΑ.

ΟΙ συνδικαλιστικές παρατάξεις που στηρίζει ο ΣΥΡΙΖΑ κατήγγειλαν το συγκεκριμένο νομοσχέδιο που ψηφίστηκε, ενώ ο ΣΥΡΙΖΑ εδώ έρχεται και το ψηφίζει και το υπερψηφίζει. Αυτό είναι υποκρισία. Πάμε λοιπόν σε ορισμένα ζητήματα που τέθηκαν και εδώ από τη συζήτηση. Για εμάς παραμένει το μεγάλο πρόβλημα των δεδουλευμένων, των εργαζομένων και της καταβολής του. Όταν, παρουσιάστηκε το σχέδιο εξυγίανσης στους εργαζόμενους πότε έγινε αυτό; Έγινε πέρσι Σεπτέμβρη ή Οκτώβρη;

Αυτό που ειπώθηκε στους εργαζόμενους είναι να παραιτηθούν από τα χρωστούμενα μετά τις 30 Σεπτεμβρίου, κάτι το οποίο προβλέφθηκε και στον νόμο. Γιατί μετά τις 30 Σεπτεμβρίου, παραγράφονται οι οφειλές προς τους εργαζόμενους, με την υπόσχεση ότι το σχέδιο θα προχωρήσει γρήγορα και άρα το πολύ να χάσουν δύο με τρεις μήνες. Σήμερα έχουν περάσει 14 μήνες και μπορεί να περάσουν και 24 μήνες, μέχρι να ολοκληρωθεί η όλη διαδικασία.

Με βάση τις προβλέψεις του νόμου, του ψηφισμένο νόμου, όλα τα δεδουλευμένα αυτό το 30% που δεν παίρνουν οι εργαζόμενοι, από τις 30 Σεπτεμβρίου του 2021 και μετά, παραγράφεται. Το να δίνεται ένα επίδομα, μπροστά σε αυτή τη μεγάλη παραγραφή είναι εντάξει. Δεν μπορούμε να το χαρακτηρίσουμε. Δεύτερο ζήτημα ακόμη και μετά την ολοκλήρωση της διαδικασίας. Ο νόμος δεν έχει σαφή ημερομηνία για το πότε θα καταβληθούν τα δεδουλευμένα, αυτά που αναλαμβάνονται στους εργαζόμενους.

Υπάρχει μία αναφορά για το 30% των δεδουλευμένων, μετά την ημερομηνία επικύρωσης και το 70%, μετά την ημερομηνία ολοκλήρωσης των μεταβιβάσεων. Αυτό μπήκε κατόπιν πολύ μεγάλης επιμονής στον νόμο, γιατί θυμίζω ότι το αρχικό σχέδιο του νόμου έλεγε, αν και εφόσον υπάρχει ικανός αριθμός έργων, προς την καινούρια εταιρεία. Αυτό έλεγε το αρχικό σχέδιο νόμου.

Και μπήκε αυτό, το οποίο προβλέπει 30%, μετά την ημερομηνία επικύρωσης και 70%, μετά την ολοκλήρωση των μεταβιβάσεων. Ποιο είναι αυτό το μετά; Μπορεί να το προσδιορίσει κανένας; Μετά είναι και μετά από ένα μήνα και μετά, από δύο μήνες, μετά είναι και μετά, από ένα χρόνο.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Με την ολοκλήρωση της συμβάσης.

**ΙΩΑΝΝΗΣ ΓΚΙΟΚΑΣ:** Ναι το μετά, δεν υπάρχει κύριε Πρόεδρε, σχέδιο εξυγίανσης που δεν προβλέπει δήλη μέρα και δοσολόγιο, για την καταβολή των δεδουλευμένων. Δεύτερο ζήτημα, δεν υπάρχει καμία δέσμευση σε σχέση με την επαναπρόσληψη του προσωπικού και με τις εργασιακές σχέσεις που αυτοί είχαν.

Βεβαίως, υπάρχει προτεραιοποιηση των σημερινών εργαζομένων. Ασφαλώς. Όμως αν αύριο, μεθαύριο πάει ένας σημερινός εργαζόμενος και του προταθεί μια συγκεκριμένη σύμβαση, η οποία δεν καλύπτει στο ελάχιστο τις ανάγκες του και την αρνηθεί, σύμφωνα με το σχέδιο νόμου που ψηφίσατε, αυτό καλύπτει τις προβλέψεις του νόμου.

Τρίτο ζήτημα, λέει ο κύριος Υπουργός, προσέξτε να δείτε εδώ τη λαθροχειρία, ότι λέει, οι εργαζόμενοι ακόμη κι αυτοί που δεν συμφωνούσαν, τώρα συμφωνούν όλοι. Από που προκύπτει, αυτό κύριε Υπουργέ;

Επειδή προσήλθαν να υπογράψουν αυτά που τους οφείλονται; Διαφορετικά δε θα πάρουν ούτε αυτά; Έχουν άλλη επιλογή;

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Έχουν επιλογή να μην υπογράψουν.

**ΙΩΑΝΝΗΣ ΓΚΙΟΚΑΣ:** Από θα πάρουν τα λεφτά τους, κ. Υπουργέ;

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Από πουθενά. Γι’ αυτό εσείς που δεν το ψηφίζετε θέλετε να μην πάρουν τα λεφτά τους.

**ΙΩΑΝΝΗΣ ΓΚΙΟΚΑΣ:** Αυτό είναι το θέμα. Ορίστε, το ομολόγησε. Ψηφίζουν, γιατί διαφορετικά δε θα πάρουν ούτε τα λεφτά τους. Γιατί θα πρέπει να αναζητήσουν τα δεδουλευμένα στο ενεργητικό που μένει στην προηγούμενη εταιρεία με δύο οικόπεδα. Άρα, δε συμφωνούν. Εξαναγκάζονται να υπογράψουν με το πιστόλι στον κρόταφο με βάση ένα νόμο που έφτιαξε ο ΣΥΡΙΖΑ και η Νέα Δημοκρατία.

Για να βάζουμε τα πράγματα στη θέση τους.

Όσον αφορά ακόμη και αυτή την πορεία υλοποίησης του σχεδίου, βεβαίως, εμείς θα την παρακολουθούμε. Αυτό που προέχει είναι να ενημερωθούν οι ίδιοι οι εργαζόμενοι. Όμως, ξαναλέμε ότι για μας το πρόβλημα δεν είναι αν το σχέδιο είναι σύμφωνο με το νόμο. Το πρόβλημα είναι αυτός κάθε αυτός ο νόμος που ψηφίστηκε και προβλέπει όλα αυτά.

Θέλω και μια απάντηση για την επίθεση που δέχτηκε ο συνδικαλιστής. Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ, κ. Πρόεδρε. Όπως είπε ο Υπουργός το σχέδιο το πήραμε αργά. Έχω κάνει κάποιες σημειώσεις και ελπίζω να είναι σωστές.

Θα ξεκινήσω από το ότι στη συνέχεια του σχεδίου εξυγίανσης που ψηφίστηκε και στο οποίο έλειπαν πολλά νούμερα τότε, έχει γίνει πια καταμέτρηση στις 31/8/2022 και προτείνεται το τρόπος εξόφλησης τους ως εξής: Πρώτον, είτε μέσω της μεταφοράς τους στις δύο νέες εταιρείες που ίδρυσε η ONEX, στη νέα εταιρεία 1 που είναι εμπορική εταιρεία και στην εταιρεία 2 που είναι η αμυντική, είτε με την παραμονή τους στην υπάρχουσα εταιρεία. Όμως, λογικά, οι πιθανότητες αποπληρωμής θα είναι μικρές, αφού θα προέλθουν από την ρευστοποίηση ακινήτων. Επομένως, με ενδεχόμενη διαγραφή, δηλαδή, κούρεμα.

Αναφέρεται πως για την υπογραφή της παρούσας συμφωνίας έχει παρασχεθεί συναίνεση από το 99,7% των 110 εκατομμύρια 879.000 κλπ, συνολικών απαιτήσεων κατά της εταιρείας που έχουν ειδικό προνόμιο και από το 94,9%50 των 462 εκατομμυρίων 205.000 κλπ συνολικών λοιπών απαιτήσεων κατά της εταιρείας με τον τίτλο «Ναυπηγεία Ελευσίνας».

Αναφέρεται επίσης στη σελίδα 56 ότι σύμφωνα με το επιχειρηματικό σχέδιο που επισυνάπτεται στο παράρτημα 1 της παρούσας - δεν προσκομίστηκε σε εμάς, όμως - εκτίθεται ότι στη νέα εταιρεία 1 αναμένεται να επενδυθούν μετά την μεταβίβαση κεφάλαια έως του συνολικού ποσού των 280 εκατομμυρίων, ενώ η δραστηριότητα της νέας εταιρείας 2 θα αναπτυχθεί στον τομέα της ναυπήγησης πολεμικών πλοίων και λοιπών πλωτών ναυπηγημάτων, τόσο για λογαριασμό της εγχώριας αμυντικής βιομηχανίας, όσο και της αλλοδαπής.

Αποτελεί ένδειξη φερεγγυότητας για την αποπληρωμή των υποχρεώσεων που αναλαμβάνουν οι νέες εταιρείες; Προφανώς, όχι. Σημειώνεται ότι η BFCδε βάζει χρήματα στο αμυντικό τμήμα, αλλά μόνο στο επιχειρησιακό, χωρίς να υπάρχει ακόμη εξασφάλιση κι ενώ πλησιάζουν οι εκλογές στις Ηνωμένες Πολιτείες.

Για το αμυντικό, όπως φαίνεται, συνδέει την αποπληρωμή με την ανάληψη έργων του Πολεμικού Ναυτικού. Δηλαδή, το Πολεμικό Ναυτικό θα εξοπλίσει τον εαυτό του ενδεχομένως με υπερκοστολογημένα έργα που ήδη συζητάει η ONEX;

Οι συνολικές υποχρεώσεις που αναφέρονται είναι στα 479 εκατομμύρια, εκ των οποίων άμεσα απαιτητά 48 εκατομμύρια 995.000.

Στις άλλες σελίδες αναλύεται πόσες από τις υποχρεώσεις μένουν στην εταιρεία και πόσο μέρος τους μεταφέρεται είτε στην εταιρεία 1, είτε στην εταιρεία 2. Στους πίνακες της παραγράφου 4.4 στη σελίδα 47 απεικονίζεται το σύνολο του ενεργητικού και το σύνολο του παθητικού που θα μεταφερθεί - μεταβιβαστεί στις νέες εταιρείες, χωριστά για κάθε μία εξ αυτών. Όπως φαίνεται, οι πάγιες εγκαταστάσεις είναι λογιστικής αξίας μόλις 81 εκατομμυρίων. Έχουν αποτιμηθεί και σε πραγματική βάση σε εμπορική αγοραία αξία.

Η αξία των στοιχείων του μεταβιβαζόμενου ενεργητικού αναφορικά με τα ακίνητα, μηχανολογικό εξοπλισμό και λοιπά πάγια, ανέρχεται στο ποσό των 45 εκατομμυρίων 966 χιλιάδων. Σύμφωνα με την από 7/10/2022 έκθεση αποτίμησης του ανεξάρτητου πιστοποιημένου εκτιμητή κ. Οικονομόπουλου, που δεν έχει επισυναφθεί, όπως δεν έχει επισυναφθεί και το επιχειρηματικό σχέδιο της Ernst&Young.

Συνολικά αναφέρει στην παράγραφο 14.4 στη σελίδα 69 ότι από το σύνολο των οφειλών της εταιρείας όπως αυτές είχαν την 31/8 συνολικού ύψους 486 εκατομμυρίων ευρώ συμπεριλαμβάνουν των μη γενόμενων υποχρεώσεων και λοιπά, παραμένουν στην εταιρεία ως μη μεταβιβαζόμενο παθητικό και ικανοποιούνται από το προϊόν ρευστοποίησης του μη μεταβιβαζόμενου ενεργητικού.

Στον πίνακα τώρα 4.5 της σελίδας 59 απεικονίζεται το σύνολο του μη μεταβιβαζομένου ενεργητικού και μη μεταβιβαζομένου παθητικού που θα παραμείνει στην εταιρεία. Όπως φαίνεται, το μη μεταβιβαζόμενο ενεργητικό είναι μόλις 851 χιλιάδες 288 και τμήματα με σωζόμενο παθητικό 246,9 εκατομμύρια, οπότε τελικά χάνεται. Ισχύει; Μεταξύ αυτών 91,9 εκατομμύρια στον ΕΦΚΑ και 26 εκατομμύρια στο δημόσιο. Εμείς με τους υπολογισμούς μας, που θα καταθέσουμε αργότερα στα πρακτικά, βρήκαμε 483,5 εκατομμύρια, αντί 486,8 εκατομμύρια συνολικές οφειλές. Μικρή η διαφορά βέβαια, αλλά υπάρχει.

Με τα 241 εκατομμύρια να μένουν στην εταιρεία, αντί 246 που αναφέρονται στη σελίδα 59 και με τα 238 να μεταβιβάζονται σε δύο εταιρείες. Γενικά πάντως, τα νούμερα συμφωνούν και αποτυπώνουν την πραγματικότητα, το ότι μεγάλο μέρος των υποχρεώσεων θα κουρευτεί έως και το 94% που μένει στην εταιρεία.

Μερικές παρατηρήσεις τώρα στη σύμβαση: Η πρώτη είναι το 94% των υποχρεώσεων του δημοσίου μένει στην εταιρεία, δηλαδή, μάλλον κουρεύεται, όταν για τις ΣΕΠΑΛ είναι 92% και στην εμπορική διαχείριση το 79%. Σημειώνεται, ότι αυτές οι δύο έχουν και ένα μέρος ενέγγυο, άρα το δημόσιο είναι σε χειρότερη μοίρα, αυτό που μας ενδιαφέρει βέβαια, σημειώνοντας πως η ΣΕΠΑΛ είναι εταιρεία της Alpha Bank, αλλά εμφανίζεται σαν εταιρεία του εξωτερικού. Η αποπληρωμή από τη νέα εταιρεία θα είναι σε 15 χρόνια, 30 εξαμηνιαίες δόσεις, με τριετή περίοδο χάριτος και 2% επιτόκιο επί του χρεωστικού υπολοίπου στη σελίδα 70, κάτι που δεν παρέχεται στο δημόσιο, σύμφωνα με τη σελίδα 84, όπου οι οφειλές εξοφλούνται σε 264 άτοκες μηνιαίες ισόποσες δόσεις, χωρίς σε αυτές να καταβάλλονται τόκοι.

Όσον αφορά τις εγγυητικές επιστολές έχουν δοθεί από την Alpha Bank. Το ποσόν είναι 15 εκατομμύρια και από την Εμπορική στα 22 εκατομμύρια. Όπως γράφει εδώ, Σήμερα, οι ως άνω εγγυητικές επιστολές, συνολικού ποσού ευρώ 36 εκατομμυρίων βρίσκονται σε κυκλοφορία και το όποιο συνολικό ποσόν οφείλεται υπό την αίρεση της κατάπτωσης τους και η εταιρεία τον αναγνωρίζει ως ορθό και ακριβές.

Και το δεύτερο, στην δεύτερη για τα αντισταθμιστικά οφέλη αναγράφεται πως σήμερα, οι ως άνω εγγυητικές επιστολές συνολικού ποσού 234 χιλιάδων βρίσκεται σε κυκλοφορία και το όποιο συνολικό ποσό οφείλεται στην υπό αίρεση κατάπτωση τους και η εταιρεία το αναγνωρίζει ως ορθό και ακριβές. Αυτές οι εγγυητικές δε θα καταπέσουν αν δεν παραδοθούν τα έργα, οπότε θα πρέπει να καλυφθούν από τις τράπεζες. Συγκεκριμένα, η Alpha Bank έχει εγγυητικές 15,23 εκατομμύρια. Μπορεί λοιπόν να δέχεται μέσω της εισπρακτικής ΣΕΠΑΛ απώλεια 33 εκατομμυρίων, αλλά θα διασώσει 15 εκατομμύρια, από ότι φαίνεται. Επομένως, τελικά, θα χάσει μόνο 18 εκατομμύρια, οπότε το κούρεμα, αν το υπολογίσουμε και σε αυτά, είναι 45% και πολύ καλύτερο του δημοσίου, αν δεν κάνουμε λάθος. Και τρίτον, το Πολεμικό Ναυτικό, που μας ενδιαφέρει ιδιαίτερα, εμφανίζεται ότι θα λάβει στη σελίδα 75 ποσόν 170 εκατομμυρίων και λοιπά και θα αποπληρωθεί άτοκα. Ο Υπουργός, όταν είχαμε κάνει ερώτηση στην Ολομέλεια, είχε πει πως θα καταβληθεί με τόκο για να μη χαθούν τα χρήματα στη διάρκεια του χρόνου. Τι ισχύει από τα δύο;

Το επόμενο είναι η εξόφληση θα γίνει σταδιακά και σε χρονικό διάστημα 30 ετών με παρακράτηση ροών κλπ. Δηλαδή θα πληρώσουμε εμείς το 2%; Τι θα γίνει αν δεν πάρει έργα, τόσο από την Ελλάδα, όσο και από το εξωτερικό το ναυπηγείο; Μετά, η νέα εταιρεία, η αμυντική, θα οφείλει να αποδώσει προς την ικανοποίηση της άνω αποδεχόμενης αμοιβής κλπ., δηλαδή ουσιαστικά 20 εκατομμύρια στην τριακονταετία, θα πάρει το πολεμικό ναυτικό αν έδωσε έργο στην ΟΝΕΧ, ή αν δεν βρει από αλλού. Έτσι θα προκύψει κούρεμα 88% που μπορεί να είναι και μεγαλύτερο σε παρούσες αξίες, όπου ο κ. Παναγιωτόπουλος μας είχε διαβεβαιώσει. ότι δεν θα υπάρχει κούρεμα.

Όσον αφορά τους εργαζόμενους, στη σελίδα 53, γράφει ότι οι υποχρεώσεις της εταιρείας κ.λπ. θα δίνονται. Επίσης, υποχρέωση της εταιρείας προς τους συμβαλλομένους ύψους 41 εκατομμύρια και προς τους πρώην εργαζόμενους 1.662.000. Σημειώνεται, ότι η πληρωμή, που ανέφερε ο Υπουργός, για δώρο Χριστουγέννων και το ακούσαμε και προηγουμένως 2.013 ανά εργαζόμενο και συνολικά 1,2 εκατομμύρια, τελικά γίνεται από τη νέα εταιρεία 2, ως ενδιάμεση χρηματοδότηση κατά την ενδιάμεση περίοδο, εάν το καταλάβουμε καλά, στο πλαίσιο υποστήριξης σήμερα της παραγωγικής δραστηριότητας της εταιρείας μέχρι και την επικύρωση της παρούσας συμφωνίας εξυγίανσης. Όπως αναφέρει στις σελίδες 56-57, αυτό θα καλύπτεται με προνόμιο σε περίπτωση ρευστοποίησης αν δεν ευοδωθεί. Δηλαδή, δεν πρόκειται για καμία αγαθοεργία εκ μέρους του επενδυτή, ούτε όφειλε βέβαια να κάνει κάποια αγαθοεργία, αφού δεν αναλαμβάνει υποχρεώσεις κατά την ενδιάμεση περίοδο, όπως είπαμε, που είναι αόριστο πόσο θα κρατήσει.

Με την τροπολογία 1445 που ψηφίστηκε ως άρθρο- το 86 και θα το καταθέσουμε στα πρακτικά- προβλέπεται μία ακόμη παράταση της κάλυψης εξόδων των Ναυπηγείων με την επίφαση της ναυπήγησης της πυραυλακάτου «Υποπλοίαρχος Βλαχάκος», ποσού 3,15 εκατομμυρίων και καλύπτει μισθοδοσία 3 μηνών, από την 1η Οκτωβρίου έως τα τέλη Δεκεμβρίου, από το Πολεμικό Ναυτικό.

Τελειώνοντας έχουμε εδώ τις εξής ερωτήσεις: Πρώτον, γιατί κατατέθηκε η παράταση καθυστερημένα στο τέλος του μήνα;

Δεύτερον, γιατί δεν κατέβαλε και τα ποσά αυτά η ONEX, όπως για το δώρο;

Τρίτον, θα προλάβει να ολοκληρωθεί η διαδικασία εξυγίανσης μέχρι το Δεκέμβριο ή θα υπάρξει και άλλη παράταση;

Τέταρτον, αναφέρεται στο άρθρο, ότι κατά την ολοκλήρωση της μεταβίβασης και εξυγίανσης της εταιρείας, θα παραδοθεί η πυραυλάκατος στη μορφή που θα βρίσκεται.Δηλαδή τι εννοεί εδώ; Μετά πώς θα τελειώσει αν δεν έχει τελειώσει και παραδοθεί όπως είναι;

Τέλος σημειώνεται, ότι στο ίδιο νομοσχέδιο υπάρχει τροπολογία για τη συνέχιση της χρηματοδότησης των υποβρυχίων, με το άρθρο 87, που επίσης θα καταθέσουμε.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Βιλιάρδο και συνεχίζουμε με το ΜέΡΑ25 και τον κ. Λογιάδη.

**ΓΕΩΡΓΙΟΣ ΛΟΓΙΑΔΗΣ:** Κυρίες και κύριοι, το κύριο ζήτημα στην εξυγίανση των Ναυπηγιών Ελευσίνας είναι η χρηματοδότηση. Η ONEX στηρίζεται στις αναθέσεις από το ελληνικό Δημόσιο για την υποτιθέμενη επένδυσή της. Η εταιρεία και η Κυβέρνηση ισχυρίζονται, ότι η χρηματοδότηση θα προέλθει από την αμερικανική DFC πράγμα που δεν προκύπτει, όπως κατέληξαν, Θα κατατεθεί με επίσημο έγγραφο στην Επιτροπή μας, διότι δεν είναι σε καμία δημόσια δέσμευση έγγραφο που να πιστοποιεί κάτι τέτοιο.

Αναφορικά με τη συμφωνία των εργαζομένων στην απαράδεκτη, από κάθε άποψη, συμφωνία εξυγίανσης, πρόκειται για αποτέλεσμα ωμού εκβιασμού και μεθοδεύσεων που προσομοιάζουν σε πρακτικές μαφίας. Πώς αλλιώς να χαρακτηριστεί το εκβιαστικό δίλημμα «είτε υπογράφεις είτε δεν παίρνεις τα δεδουλευμένα σου και τράβα στα δικαστήρια να τα διεκδικήσεις»;

Θα δώσετε στη δημοσιότητα την διμερή- περίφημη κατ’ εσάς- συμφωνία, να την μάθουν επιτέλους και οι άμεσα ενδιαφερόμενοι, οι εργαζόμενοι; Πώς αλλιώς να χαρακτηριστούν οι τραμπούκικες επιθέσεις σε συνδικαλιστές; Εδώ σημειώνουμε, ότι το σχέδιο «δήθεν εξυγίανσης», που μας παρουσιάζεται εδώ, υπάρχει η πρόβλεψη ότι οι εργαζόμενοι θα απολυθούν χωρίς ταυτόχρονη επαναπρόσληψή τους, καθώς αναφέρεται, ότι ανάλογα με τις ανάγκες που θα προκύψουν θα απασχολείται Προσωπικό «με το κομμάτι» δηλαδή.

Τι είδους εξυγίανση είναι αυτή; Μονά-ζυγά για την εταιρεία.

Όσον αφορά τα εργασιακά, ακριβώς σε αυτό το σκέλος των εργασιακών είναι η μεγάλη απειλή από τέτοιου είδους επενδύσεις. Υπενθυμίζουμε, ότι η ΟΝΕΧ, που πρωτοεμφανίστηκε επί κυβέρνησης Τσίπρα, η οποία της παραχώρησε τα Ναυπηγεία της Σύρου στο Νεώριο, ότι το Νεώριο λειτουργεί αποκλειστικά με εργολαβικούς εργαζόμενους και δεν έχει ούτε έναν υπάλληλο που να φαίνεται ότι εργάζεται στα Ναυπηγεία Σύρου. Το ίδιο ακριβώς μοντέλο θα ακολουθήσει και στην Ελευσίνα, άλλωστε δεν είναι τυχαίο, που ο ίδιος ο διευθύνων σύμβουλος της εταιρείας, μιλώντας σε εργαζόμενους των Ναυπηγείων Ελευσίνας, ουσιαστικά χαρακτήρισε «τούρκους πράκτορες», όσους διεκδικούν συλλογικές συμβάσεις εργασίας, καθώς κάτι τέτοιο θα μείωνε την ανταγωνιστικότητα των Ναυπηγείων έναντι των αντίστοιχων τουρκικών. Από την Νέα Δημοκρατία όμως, περιμένουμε κάτι τέτοιο, αποτελεί ιδεολογική της θέση η απορρύθμιση των εργασιακών, αποτελεί κομμάτι του DNA της, να αποστρέφεται τις συλλογικές συμβάσεις εργασίας και προωθεί τις ατομικές και εργολαβικές εργασιακές σχέσεις.

Εσείς του ΣΥ.ΡΙΖ.Α. όμως κύριοι, που ρητορικά λέτε ενίοτε αυτά που περιμένουν οι πολίτες να ακούσουν από ένα Κόμμα που αυτοχαρακτηρίζεται ριζοσπαστικά αριστερό, εκεί που μετράει όμως, στην πράξη, δίνετε ακριβώς διαπιστευτήρια κυβερνησιμότητας της ολιγαρχίας. Είστε και οι δύο, όψεις του ίδιου νομίσματος και αυτό δεν είναι εκτίμηση μας, είναι γεγονός. Ενώ γνωρίζατε πολύ καλά, το πώς λειτούργησε η εταιρεία αυτή στη Σύρο, όσον αφορά τα εργασιακά, σπεύσατε να υπερψηφίσετε το δήθεν σχέδιο εξυγίανσης για την Ελευσίνα, ταυτιζόμενοι με τον κ. Υπουργό.

Σχετικά με το περιβάλλον και τις αγωγές της ΛΑΡΚΟ, η προστασία του περιβάλλοντος θεωρείται για εσάς τους μνημονιακούς ως τροχοπέδη στην ανταγωνιστικότητα. Ευτυχώς υπάρχουν θύλακες αμεροληψίας στη Δικαιοσύνη. Το Πολυμελές Πρωτοδικείο Σύρου, λοιπόν, εξέδωσε την Πέμπτη 3 Νοεμβρίου, απόφαση για τις αγωγές της ΟΝΕΧ που εκδικάστηκαν από τον περασμένο Δεκέμβριο, ενάντια στο Παρατηρητήριο Ποιότητας Περιβάλλοντος Σύρου, τον πρόεδρο και τα μέλη του ΔΣ. Το δικαστήριο έκρινε, πως η μέχρι σήμερα δράση των πολιτών και του Παρατηρητηρίου Περιβάλλοντος στη Σύρο, προκειμένου να αναδείξουν το ζήτημα της ρύπανσης του φυσικού περιβάλλοντος και της απειλής προς τη δημόσια υγεία, είναι απολύτως θεμιτή, είναι εύλογη, είναι τεκμηριωμένη και δικαιολογημένη και ως εκ τούτου, έγινε στο πλαίσιο των συνταγματικά κατοχυρωμένων ατομικών και συλλογικών δικαιωμάτων των πολιτών.

Με το σκεπτικό αυτό το Πολυμελές Πρωτοδικείο Σύρου, απέρριψε κάθε αξίωση για αποζημιώσεις προς την εταιρεία που συνολικά διεκδικούσε 3 εκατομμύρια ευρώ από το Παρατηρητήριο Περιβάλλοντος Σύρου και τα μέλη του. Πρόκειται για μία εξαιρετικά σημαντική απόφαση που δικαιώνει τον πολύμηνο αγώνα των πολιτών και του Παρατηρητηρίου Περιβάλλοντος της Σύρου και θέτει τους ελεγκτικούς μηχανισμούς της πολιτείας προ των ευθυνών τους, ενώ συνιστά και ένα ηχηρό χαστούκι στις αγωγές «SLAPP», για τις οποίες το ΜέΡΑ25 έχει προχωρήσει σε κατ’ επανάληψη νομοθετική πρωτοβουλία ώστε να υιοθετηθεί η αντί-SLAPP νομοθεσία.

Κλείνοντας θα ήθελα να αναφερθώ στο δελτίο τύπου της Γενικής Συνομοσπονδίας Εργατών Ελλάδος, τη ΓΣΕΕ, η οποία καταδικάζει με τον πιο κατηγορηματικό τρόπο την αναίτια και τραμπούκικη επίθεση που δέχθηκε ο συνάδελφος Θανάσης Δανούσης εργαζόμενος του Ναυπηγείων Ελευσίνας και Αναπληρωτής Γραμματέας της Συνομοσπονδίας, από εργοδοτικούς συνδικαλιστές. Την Τετάρτη 26 Οκτωβρίου κατά την προσέλευσή του στο χώρο των γραφείων των ναυπηγείων, δέχθηκε λεκτική και σωματική επίθεση, από «ακροβολισμένους τραμπούκους» γνωστούς υπερασπιστές των εργοδοτικών συμφερόντων, οι οποίοι τον εξύβρισαν χυδαία και χειροδίκησαν εις βάρος του.

Πρόκειται για τη γνωστή μέθοδο εκφοβιστικών και βίαιων ενεργειών που ακολουθήθηκε και στην περίπτωση του Ναυπηγείο Νεωρίου της Σύρου, όπου «τραμπούκοι» που δρουν υπέρ των εργοδοτικών συμφερόντων επιτίθενται σε βάρος οποιουδήποτε ασκεί νόμιμα ατομικά και συλλογικά δικαιώματα, αντιδρώντας στην εξόχως αντεργατική πολιτική του συγκεκριμένου εργοδότη. Υπενθυμίζουμε αντίστοιχο περιστατικό τον Ιούλιο του 2018 επί ΣΥΡΙΖΑ, όταν δεκατέσσερις εργαζόμενοι του Νεωρίου που είχαν προσφύγει στην Επιθεώρηση Εργασίας Σύρου, δέχτηκαν τραμπούκικη και ακραία επίθεση από συνδικαλιστές της εργοδοσίας μέσα στα γραφεία του τοπικού παραρτήματος του ΣΕΠΕ. Μια επίθεση κατά την οποία υπήρξαν υλικές ζημιές και τραυματισμοί παρευρισκομένων, την οποία καταδίκασαν τόσο οι συνδικαλιστικές οργανώσεις των επιθεωρητών εργασίας όσο και το ίδιο το Υπουργείο Εργασίας.

Τέτοιου τύπου αθλιότητες πρέπει να καταδικάζονται από κάθε δημοκράτη εργαζόμενο και κάθε δημοκρατική συνδικαλιστική οργάνωση. Οι απόπειρες εκφοβισμού εργαζομένων και συνδικαλιστών, όχι μόνο δεν μας πτοούν, αλλά μας κάνουν και πιο αποφασισμένους.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Σας ευχαριστούμε πολύ, κύριε Λογιάδη.

Στο σημείο αυτό ο Αντιπρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Λιάκος Ευάγγελος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Ξενογιαννακοπούλου Μαρία-Ελίζα (Μαριλίζα), Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Τσίπρας Γεώργιος, Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Ιωάννης Γκιόκας, Δελής Ιωάννης, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Το λόγο έχει ο κύριος Φόρτωμας.

**ΦΙΛΙΠΟΣ ΦΟΡΤΩΜΑΣ:** Σας ευχαριστώ πολύ, κύριε Πρόεδρε.

Χαίρομαι που λαμβάνω τώρα το λόγο μιας και ακούσαμε διάφορα από την αντιπολίτευση και με πολύ μεγάλη χαρά παίρνω το λόγο, κύριε Πρόεδρε, για να τα βάλουμε σε μια σειρά.

Πρώτον, να πούμε ότι είμαι πολύ χαρούμενος που είμαι και σ’ αυτή τη συνεδρίαση, μιας και με το συνολικό σχέδιο εξυγίανσης επανατοποθετούμε τη χώρα μας στον διεθνή χάρτη, αλλά και στην αγορά της συνολικής ναυπήγησης. Πρέπει να είμαστε πολύ χαρούμενοι μιας και είναι μια επιτυχία συνολική της χώρας και εγώ περίμενα προσωπικά από σύσσωμη την συνολική Αντιπολίτευση, αλλά και όλα τα Κόμματα, να είναι πολύ-πολύ περήφανοι γι’ αυτό.

Έτσι, λοιπόν, θεωρώ πως αυτό είναι μια επιτυχία δική μας, μιας και είναι η συνολική καλύτερη απόδειξη ότι και τα πιο σύνθετα προβλήματα, μπορούν να λύνονται και οφείλονται πολλά συγχαρητήρια και στον υπουργό και στον επενδυτή, αλλά και στους συνολικά εργαζόμενους, μιας και το 100% συμφωνεί με αυτό το συνολικό σχέδιο. Φυσικά τρανή απόδειξη γι’ αυτό, είναι, ότι περίπου το 70% των συνολικών εργαζομένων επιβράβευσε τη ΔΑΚΕ, δηλαδή τον εκπρόσωπο της Νέας Δημοκρατίας στις επικείμενες εκλογές, ως πρώτη δύναμη για το σωματείο. Αυτό είναι λοιπόν μια έμπρακτη απόδειξη, ότι επιβραβεύουν συνολικά, τις ενέργειες και της κυβέρνησης.

Τώρα, από εκεί και μετά, θα πάμε και στην αντιπολίτευση και στον κύριο Λογιάδη, μιας και ακούσαμε διάφορα -θα έλεγα- συκοφαντικά, τα οποία έχουν ειπωθεί και από το Παρατηρητήριο, αλλά θα τα βάλουμε σε μια σειρά, για να τα πούμε και να μην μπερδευόμαστε.

Είναι πολύ σημαντικό ότι επενδυτής δίνει 1,2 σχεδόν εκατ. στους εργαζόμενους και αυτό δείχνει ότι, πριν ακόμα την απόφαση, είναι πρόθυμος να βοηθήσει. Αυτό φάνηκε, προφανώς και από την κυβέρνηση, μιας και συνολικά, ο Όμιλος ONEX Company επενδύει πάρα πολλά και στα Ναυπηγεία Ελευσίνας, με σκοπό φυσικά και τη δική του αναγέννηση. Αυτό θα έπρεπε να είναι στόχος συνολικά του πολιτικού κόσμου, γιατί τα ναυπηγεία θα αρχίσουν πάλι να λειτουργούν. Αυτό είναι το πιο σημαντικό συνολικά για την κοινωνία, για τη χώρα, για τη Δυτική Αττική και για τον τομέα της ναυπήγησης της της χώρας.

Ξέρετε! Είναι οξύμωρο η χώρα μας, παρότι έχει την πιο ισχυρή ναυτιλία παγκοσμίως, να στερείται υποδομών για την υποστήριξη του στόλου της.

Οφείλονται πολλά συγχαρητήρια στον Υπουργό, που είναι εδώ παρόν.

Εμείς ως κυβέρνηση, επιδιώκουμε τον κλάδο αυτόν να τον κάνουμε δυνατό και προφανώς, μέσα από αυτόν να επανατοποθετήσουμε τη χώρα μας στη διεθνή σκακιέρα της συνολικής ναυπήγησης, μέσα από ένα μοντέλο λειτουργίας, με κανόνες, αλλά και με συγκεκριμένη μεθοδολογία.

Ακούσαμε διάφορα και από το Κ.Κ.Ε., που μίλησε για υποκρισία ΣΥ.ΡΙΖ.Α.. Προφανώς, άλλα λένε και άλλα κάνουν. Ευελπιστώ να μην έχουν την ίδια ρητορική, αλλά και την ίδια πρακτική, όπως είχαν και στο Νεώριο, γιατί άλλα έκαναν ως κυβέρνηση και άλλα πράττουν συνολικά ως Αντιπολίτευση.

Εμείς δεν επιδιώκουμε τη συνολική φτωχοποίηση της κοινωνίας και μέσα από αυτό το συνολικό σχέδιο το κάνουμε πράξη.

Δεν έχουμε καμία διάθεση να σαμποτάρουμε διάφορες τέτοιες επενδύσεις κυρίως σε αυτή τη βιομηχανική ζώνη.

Μιας και ακούσαμε από τον κ. Λογιάδη, …., θεωρώ πως δεν θα πρέπει μέσα στο Κοινοβούλιο, να υπάρχει μία στρέβλωση διαφόρων ειδήσεων και έρχομαι να τοποθετηθώ σε κάτι σύγχρονο, το οποίο είπε. Η απόφαση από το πολυμελές Πρωτοδικείο Σύρου, ήταν καταπέλτης ενάντια στις συκοφαντίες του Παρατηρητηρίου Ποιότητας Περιβάλλοντος Σύρου. Αναφέρομαι συγκεκριμένα στην υπ’ αριθμόν 42/2022 απόφαση του Πολυμελούς Πρωτοδικείου Σύρου, η οποία δημοσιεύθηκε στις 3/11/2022, κύριε Πρόεδρε και κρίνει, καταρχάς, ως συκοφάντες και το Παρατηρητήριο Ποιότητας Περιβάλλοντος Σύρου και τους κ.κ. Ζολώτα και Μπίστη. Όλα αυτά αναφέρονται στο 29ο φύλλο της απόφασης και στα οποία δεν θα αναφέρω λόγω χρόνου. Καλό είναι να είμαστε πολύ προσεκτικοί στο τι λέμε, γιατί μιλάμε για μια επένδυση που αφορά και τη χώρα και την κοινωνία.

Είμαστε πολύ περήφανοι για ό,τι σημαίνει.

Οφείλω, λοιπόν, να δώσω ξανά συγχαρητήρια και στον επενδυτή, ο οποίος έχει προσφέρει πολλά και σημαντικά στο νησί της Σύρου, έχει πετύχει πολύ καλές σχέσεις και με την κοινωνία και με τους εργαζόμενους. Αυτό αποδεικνύει για μια ακόμα φορά, ότι μπορεί να υπάρχει μια κοινωνική ευημερία μεταξύ επιχειρήσεων και κοινωνίας.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Φόρτωμα.

Τον λόγο έχει η κυρία Ξενογιαννακοπούλου.

**ΜΑΡΙΑ – ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Από την πλευρά του ΣΥ.ΡΙΖ.Α. - Προοδευτική Συμμαχία, όπως και ο Εισηγητής μας, ο κ. Μαμουλάκης, ανέφερε, εξ αρχής η προσπάθειά μας και οι παρεμβάσεις μας ήταν αφενός, να υπάρχει προοπτική σε σχέση με την λειτουργία των Ναυπηγείων Ελευσίνας, κάτι που και ως κυβέρνηση είχαμε επιδιώξει, αλλά φυσικά πάντα με πλήρη διασφάλιση των εργασιακών σχέσεων, των δεδουλευμένων, των αποζημιώσεων και των θέσεων εργασίας. Και σε αυτή την κατεύθυνση, καθ’ όλη την κοινοβουλευτική διαδικασία και την επεξεργασία του σχεδίου νόμου, που είχε έρθει, πριν από μερικές εβδομάδες και μέχρι την ψήφισή του, κάναμε μια σειρά παρεμβάσεων, προκειμένου αυτά να διασφαλιστούν με πιο καθαρό τρόπο.

Δύο παρατηρήσεις θα ήθελα να κάνω. Καταρχάς, όσον αφορά το 1,2 εκατομμύρια τα οποία θα δοθούν τώρα, αυτό φυσικά και είναι κάτι θετικό. Μόνο μία διευκρίνιση, κύριε Υπουργέ. Δεν είναι δώρο Χριστουγέννων, είναι προκαταβολή από το 30% των δεδουλευμένων τους. Να είναι σαφές ότι στην ουσία θα δοθεί ένα ποσοστό προκαταβολής, θετικό φυσικά, σε μια περίοδο κρίσης και ακρίβειας και ενόψει των εορτών, αλλά δεν είναι το δώρο Χριστουγέννων. Κι εμείς, φυσικά, είμαστε εδώ για να παρακολουθούμε ότι σύμφωνα και με αυτά που έχουν κατοχυρωθεί ότι και το υπόλοιπο 30% θα δοθεί άμεσα, όπως προβλέπεται από τον νόμο και φυσικά και το 70%.

Ένα δεύτερο θέμα, που από την πλευρά μας είναι πολύ κρίσιμο και το είχαμε τονίσει και κατά τη διάρκεια της ψηφοφορίας στη Βουλή, είναι ότι στις προσλήψεις που θα γίνουν θα πρέπει να υπάρχει σαφής προτεραιότητα για τους εργαζόμενους σήμερα και εδώ θα ήθελα να τονίσω και να απευθυνθώ και στον επενδυτή και φυσικά και στο σωματείο, φαντάζομαι θα είναι κάτι που και εκείνοι οφείλουν να υποστηρίξουν, ότι αυτό θα πρέπει να γίνει χωρίς διακρίσεις και χωρίς οποιαδήποτε διάκριση σε σχέση με τις συνδικαλιστικές απόψεις ή τη συνδικαλιστική δράση των εργαζομένων. Είναι κρίσιμο θέμα να υπάρχει μία εξασφάλιση για όλους τους εργαζόμενους, στο μέλλον των ναυπηγείων και φυσικά από κει και πέρα είναι κρίσιμο και μακάρι, αυτό το ευχόμαστε όλοι, η λειτουργία των ναυπηγείων να δημιουργήσει και επιπλέον θέσεις εργασίας.

Κλείνοντας, κύριε Πρόεδρε, εμείς θα συνεχίσουμε πολύ στενά να παρακολουθούμε όλη τη διαδικασία αυτή και μετά την κύρωση από το δικαστήριο, την επικύρωση, και φυσικά την εφαρμογή όλων των διατάξεων και τη διασφάλιση όλων των εργασιακών δικαιωμάτων και για τα δεδουλευμένα και τις αποζημιώσεις, αλλά και το πώς θα εφαρμοστούν και οι εργασιακές σχέσεις και οι συλλογικές διαπραγματεύσεις και συμβάσεις στο πλαίσιο της λειτουργίας των ναυπηγείων. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε την κυρία Ξενογιαννακοπούλου. Ο κύριος Παπανικολάου έχει τον λόγο.

**ΝΙΚΟΛΑΟΣ ΠΑΠΑΝΙΚΟΛΑΟΥ (Πρόεδρος του Σωματείου Εργαζομένων στις Ναυπηγικές και Βιομηχανικές Επιχειρήσεις Ελευσίνας (ΝΒΕΕ ΑΕ)):** Όσον αφορά μια μικρή αναφορά για τον κύριο Γκιόκα που με ρώτησε για τους εργαζόμενους, αυτό που έγινε. Τα μέλη του ΠΑΜΕ με χαρά πήγαν και υπογράψαν. Κανένα όπλο στον κρόταφο. Μέχρι και που μας κάλεσαν σε μια μίνι γιορτή που κάνανε για τον λόγο που πέρασε ο νόμος, για τις λεπτομέρειες. Από κει και πέρα, όσον αφορά την επίθεση που έγινε την προηγούμενη εβδομάδα, έχει βγάλει δελτίο τύπου το Σωματείο μας. Ένα μέρος του λέει ότι: «Μια οφειλόμενη απάντηση στους σκηνοθέτες και τους δορυφόρους τους. Πρώτα από όλα το Σωματείο Εργαζομένων Ναυπηγείων Ελευσίνας καταδικάζει με τον πιο απόλυτο και σαφή τρόπο κάθε είδους βία, σωματική, λεκτική, κάθε μορφή τραμπουκισμού και παρενοχλητικής συμπεριφοράς ή ψήγματα αυτής, όπως το πρόσφατο συμβάν με το συνάδελφο Δανούση Θανάση. Ως προς τα πραγματικά περιστατικά, ο συνάδελφος Δανούσης μετά από αρκετά χρόνια εμφανίστηκε στο χώρο δουλειάς.

Η αλήθεια είναι πως δεν έλειψε σε κανέναν. Ήρθε προκειμένου να συμβληθεί και να καταστεί δικαιούχος των προβλέψεων του σχεδίου εξυγίανσης, το οποίο καταγγέλλει και λοιδορεί. Εννοείται ότι δεν θα μπούμε καν στον κόπο να σχολιάσουμε το πόσο αποτιμάται η συνέπεια λόγων και πράξεων. Αφού, λοιπόν, υπέγραψε, στη συνέχεια άρχισε να καθυβρίζει, επιεικής έκφραση, συναδέλφους και να προκαλεί με το πλέον ιταμό τρόπο. Οι περισσότεροι, δε, δεν έδωσαν καμία σημασία, αφού ο συγκεκριμένος συνάδελφος σηματοδοτεί αυτό που η συντριπτική πλειοψηφία των εργαζομένων των Ναυπηγείων Ελευσίνας έχει ήδη ανεπιστρεπτί αφήσει πίσω. Δυστυχώς, κάποιοι λίγοι, ίσως φορτισμένοι από τις περιπέτειες που έχουμε βιώσει και θεωρώντας τον συνάδελφο Δανούση ταυτισμένο με την καταστροφική διοίκηση Ταβουλάρη, αναγκάστηκαν και, ατυχώς, ανταπέδωσαν. Αμέσως επενέβησαν οι ψυχραιμότεροι, το περιστατικό έλαβε τέλος και ο συνάδελφος Δανούσης οδηγήθηκε με ασφάλεια εκτός των εγκαταστάσεων του ναυπηγείου». Αυτό προς διευκρίνιση.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ο κ. Ξενοκώστας έχει τον λόγο.

**ΠΑΝΑΓΙΩΤΗΣ ΞΕΝΟΚΩΣΤΑΣ (Πρόεδρος και Διευθύνων Σύμβουλος της ONEX Company):** Δύο λεπτά μόνο. Κατ’ αρχήν σε όλη αυτή τη διαδικασία των τελευταίων τεσσάρων ετών αρχίζω και αισθάνομαι ότι δεν έχω διευκρινίσει ότι δεν είμαι γιος του αείμνηστου Νίκου Ταβουλάρη. Συνεχώς μου χρεώνονται χρέη της επιχείρησης του Σύρου και της Ελευσίνας, λες και είναι τα δικά μου τα χρέη και κάποιοι έχουν τις απαιτήσεις να πληρώσω ότι χρέη έκανε αυτός ο άνθρωπος, ο οποίος και δεν είναι πλέον στη ζωή.

Άρα, εγώ δημοκρατικά θεσμικά και με βάση τα προβλεπόμενα, έκανα μια πρόταση τόσο στη Σύρο, όσο και στην Ελευσίνα και είπα στους εργαζόμενους και στην ελληνική πολιτεία ότι θα καλύψουμε τους πιστωτές. Εγώ αυτά μπορώ θέλετε; Και η απάντηση ήταν ναι. Και προχωράω.

Και έρχονται κάποιοι και λένε, με τα κεφάλαια που θα βάλεις θα σου πούμε εμείς τι να κάνεις. Δεκατέσσερις στη Σύρο, 14 στην Ελευσίνα. Ποιοι; Στενοί συνδικαλιστές της προηγούμενης διοίκησης για να μιλάμε με ονοματεπώνυμα. Αυτοί που διακινούν έγγραφα δεξιά και αριστερά και τα οποία κάποιοι χωρίς να τσεκάρουν δεν θα τους κρίνω, κρίνονται από την ιστορία τα φέρνουν ως δεδομένα. Και φτάνουμε για να κλείσω την ιστορία γιατί αισθάνομαι πολλές φορές βρήκαμε παπά να θάψουμε 5 -6 ξαφνικά δεν ξέρω τι θα μου χρεώσουν κάποιοι.

Φτάνουμε στον κ. Λογιάδη, για άλλη μια φορά, δικαίωμά του να προσεγγίζει τα πράγματα όπως θέλει, δικαίωμα κάποιων να πιστεύουν ότι εγώ θα φοβηθώ και θα κάνω πίσω σε αυτό που ξεκίνησα. Δεν φοβάμαι. Ξεκίνησα με το λόγο μου και με τη δουλειά μου και με τους εργαζόμενους μαζί θα φτιάξουμε τα ναυπηγεία. Αλλά ρωτάω ως πολίτης, για έναν άνθρωπο που πιστεύει βαθιά στους δημοκρατικούς θεσμούς, όταν ένας βουλευτής τον υβρίζει τον συκοφαντεί και ποτέ δεν μου περνάει από το μυαλό ότι θα πρέπει να κινηθώ προς τη δικαιοσύνη όπως έκανε πρόσφατα και ένας σύλλογος. Δεν περνάει από το μυαλό να το κάνω ποτέ σε έναν εκλεγμένο κοινοβουλευτικό εκπρόσωπο, με ξεπερνάει.

Τι έχω στα χέρια μου, για να ανταπεξέλθω σε αυτό το bullying που γίνεται συνέχεια από τον συγκεκριμένο χώρο στο πρόσωπό μου. Έναν διεθνή απατεώνα ένα μαφιόζο, έχουν καμία απόφαση στα χέρια τους;Τι είναι αυτά που λένε. Και ρωτάω ως πολίτης, ο κάθε νέος επιχειρηματίας που μας βλέπει από το σπίτι του και θέλει κάποια στιγμή να επιχειρήσει σε αυτή τη χώρα να το τολμήσει, ποιο είναι το δίδαγμα, τι βγαίνει ότι κάποιοι θα τους στοχοποιήσουν και θα πετάνε λάσπη στον ανεμιστήρα και ότι κι αν μείνει. Συγχωρέστε μου, δεν είναι ένταση, απλά είναι μια γνήσια απορία αν θέλουμε σε αυτή τη χώρα επιχειρηματίες, ή θέλουμε τέλος πάντων να μας διοικήσουν οι πολυεθνικές. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κύριο Ξενοκώστα.

Τον λόγο έχει ο κ. Γεωργιάδης.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα ξεκινήσω λίγο με το επεισόδιο που καταγγέλλω ότι έγινε με τον κ. Δανούση και όσα είπε ο συνάδελφος του ΚΚΕ προ ολίγου εδώ, για τις ανακοινώσεις και της ΓΕΣΕΕ.

Εκπλήσσομαι.

Ένα απλό google για τις σχέσεις ΚΚΕ και ΓΣΕΕ και μάλιστα της παρούσας ηγεσίας ΓΣΕΕ δείχνει ότι μάλλον η υποκρισία είναι όλη πάνω σας. Παραδείγματος χάρη αν κάνετε google “ΚΚΕ, ΓΣΕΕ Παναγόπουλος”- λέω τις λέξεις κλειδιά - βγαίνουν οι στιγμές στη Ρόδο το 2019 που το ΚΚΕ καταγγέλλεται από τον Παναγόπουλο ότι δια της βίας εμπόδισε την συνεδρίαση και τις εκλογές της ΓΣΕΕ.

Και σας κατηγορεί ως τραμπούκους ως βίαιους, ως απεργοσπάστες και ως διακινητές αλλότριων συμφερόντων. Καλά τι έγινε; Εσάς που σας έλεγε ο Παναγόπουλος είστε της βίας και τραμπούκοι τώρα αγαπήσατε τον Δανούση και τον Παναγόπουλο; Και πρέπει να πούμε ότι είναι σωστά αυτά που λέει ο Παναγόπουλος; Άμα είναι σωστά αυτά που λέει ο Παναγόπουλος με τον Δανούση είναι σωστά αυτά που λέει και το ΚΚΕ. Και είστε τραμπούκοι. Έτσι είναι;

Άρα, αφήστε τις υποκρισίες σε μένα εδώ. Πάμε λοιπόν τώρα στο συγκεκριμένο. Εγώ δεν ήμουν παρών σε επεισόδιο. Εγώ προσωπικά καταδικάζω κάθε επεισόδιο. Εμένα δεν μου αρέσει καμία βία τραμπούκικη. Εμένα μου αρέσει το κράτος, εγώ αναγνωρίζω μόνο στο κράτος το δικαίωμα να ασκεί τη νόμιμη κρατική βία κατά τον Μαξ Βέμπερ υπό τους όρους και τις προϋποθέσεις δημοκρατικού ελέγχου και δεν μου αρέσει καμία βία κανενός άλλου, ούτε συνδικαλιστή ούτε απεργού, ούτε διαδηλωτή, ούτε κουκουλοφόρου ούτε κράνος. Ούτε του ΚΚΕ και του ΠΑΜΕ.

Εσείς την βία την καθορίζετε αν είναι του ΚΚΕ η βία, με στειλιάρια είναι καλή, αν είναι άλλων είναι κακή. Για εμάς η βία είναι καταδικαστέα καθ’ ολοκληρίαν. Προφανώς, αν υπήρξε τέτοιο επεισόδιο που προφανώς υπήρξε κατά του κ. Δανούση το καταδικάζω απερίφραστα. Ως εδώ και ο κ. Δανούσης και δεν ξέρω αν είναι ο κ. Πάνας από το ΠΑΣΟΚ συνδεδεμένος πρέπει να αναλάβει και τη δικιά του ευθύνη και να ζητήσει δημόσια γνώμη. Γιατί ο κ. Δανούσης προσωπικά από την πρώτη μέρα που ασχολούμαι με την υπόθεση Ναυπηγείων και Ελευσίνα, έκανε ότι μπορούσε, μα ότι μπορούσε για να μην φτάσουμε σήμερα εδώ.

Και με συγχωρείτε. Κάπου υπάρχει και ανθρώπινη διάσταση στα πράγματα, δεν είναι όλοι λόρδοι. Δηλαδή έχεις κάνει τρία χρόνια αγώνα, «Ο Ξενοκώστας δεν έχει λεφτά», «Ο Ξενοκώστας είναι απατεώνας», «Του χαρίζουν τα Ναυπηγεία». Είναι πράγματα που είναι γνωστά στην πιάτσα και μετά πας και υπογράφεις για να πάρεις αποζημίωση από τον Ξενοκώστα; Και δεν ντρέπεσαι; Εγώ θα ντρεπόμουν στη θέση σου να πάρω τα λεφτά από τον Ξενοκώστα.

Σας το λέω ειλικρινά, θα ντρεπόμουν να τα πάρω στη θέση του. Αξιοπρέπεια δεν έχει; Να πάει να υπογράψει να πάρει τα λεφτά από τον Ξενοκώστα; Που τον έλεγε «απατεώνα» μέχρι προχθές;

Αυτό, λοιπόν, προφανώς στηλιτεύτηκε από κάποιους και καλώς στηλιτεύτηκε, γιατί κάποτε στη ζωή πρέπει όλα να έχουν ένα ονοματεπώνυμο. Δεν κατάλαβα; Εγώ τουλάχιστον δεν θα πάρω τα λεφτά που θα πάρει ο Δανούσης για τα Ναυπηγεία. Εγώ δούλεψα για το δημόσιο συμφέρον και με έβριζαν τόσον καιρό, η σειρά του ΣΥΡΙΖΑ αντίστοιχα, για να μην πω εγώ, το ίδιο έκαναν κι αυτοί.

Άρα προφανώς, ο κ. Δανούσης έχει τις δικές του ευθύνες για όσα έκανε αυτά τα τρία χρόνια και δεν έχω αμφιβολία ότι ο κ. Δανούσης παρέσυρε και τον κ. Παναγόπουλο της ΓΣΕΕ και αυτός με τη σειρά του παρέσυρε το ΠΑΣΟΚ στο «όχι» στο νομοσχέδιο, με το οποίο διαβάζω, δεν ξέρω αν ο κ. Πάνας είναι ακόμα συνδεδεμένος, ότι ο κ. Ανδρουλάκης δήλωσε, λέει, στην Κοινοβουλευτική τους Ομάδα ότι έκανε λάθος το ΠΑΣΟΚ που ψήφισε «όχι». Έστω και η εκ των υστέρων αναγνώριση του λάθους ευπρόσδεκτη είναι.

Άρα η αναφορά σας, κύριε Γκιόκα, ότι οι εργαζόμενοι υπέγραψαν με το πιστόλι στον κρόταφο, διότι μόνο έτσι θα πάρουν τα λεφτά τους, είναι και η απόλυτη απόδειξη της σημασίας του σχεδίου που ψηφίζουμε. Όποιος υπερψηφίζει τη Συμφωνία, θέλει να πάρουν οι εργαζόμενοι τα λεφτά τους, όσοι δεν την υπερψηφίσουν, δεν θέλει να πάρουν οι εργαζόμενοι τα λεφτά τους. Διαλέξτε. Με ποια πλευρά είστε;

Και μην το παίζετε όλοι εδώ πέρα φίλοι των εργαζομένων. Ο μόνος που βάζει λεφτά, που μπορεί να χάσει και μάλιστα 1,2 εκατομμύρια, εδώ στην αίθουσα, είναι ο Ξενοκώστας. Διότι αν αυτή ή εξωδικαστική απορριφθεί, το 1,2 εκατομμύρια ευρώ, κυρία Ξενογιαννακοπούλου, πέταξε.

Ποιος από μας έχει βάλει 1,2 εκατομμύρια από τα δικά του λεφτά για τους εργαζόμενους;

Για δείξτε μου έναν. Και τον εαυτό μου βάζω μέσα.

Ωραία λέμε τις μεγάλες κουβέντες, για τους εργαζόμενους.

Για βάλτε 1,2 εκατομμύρια εσείς από τον ΣΥΡΙΖΑ εάν μπορείτε. Και να μην το βάζω στον αέρα και να μην τα πάρω ποτέ πίσω! Αυτό κάνει ο Ξενοκώστας τώρα.

**ΙΩΑΝΝΗΣ ΓΚΙΟΚΑΣ:** Είναι θετικό δηλαδή αυτό;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Βεβαίως θετικό. Το λέω ρητορικά.

Άρα που μας πουλάτε, κύριοι του ΚΚΕ και πολύ μεγάλη, δακρύβρεκτη ιστορία;

Ας πάρει το ΚΚΕ από το ταμείο του να βάλει ακόμα 1,2 εκατομμύρια για τους εργαζόμενους αν μπορεί.

Πάρτε 1,2 εκατομμύρια από το ΚΚΕ να τα βάλετε, αφού είναι τόσο μάγκες και υπέρ των εργαζομένων.

**ΙΩΑΝΝΗΣ ΓΚΙΟΚΑΣ:** Φοβερό επιχείρημα.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Βεβαίως έχω φοβερό επιχείρημα. Η υποκρισία σας ξεπερνάει κάθε όριο. Είπατε δημόσια εδώ ότι αν δεν υπογράφανε, δεν θα πάρουν τα λεφτά. Άρα η μόνη πρόταση να πάρουν τα λεφτά είναι η ONEX, αυτή που βάλαμε εμείς. Εμείς ενδιαφερόμαστε για τους εργάτες, όχι εσείς. Εσείς είστε υποκριτές που πουλάτε επανάσταση και «γκλαμουριά», να πούμε, για να κάνετε τώρα την επανάστασή σας. Αυτά θα ελεγχθούν στην Ελλάδα και αυτή η ιδεολογική ηγεμονία της Αριστεράς έχει πάει περίπατο. Κανείς εργάτης δεν σας θέλει. Σας βλέπουνε και τρέχουν αριστερά να φύγουν από όσα τους κάνατε τόσα χρόνια και φυσικά το ΚΚΕ και το ΠΑΜΕ έχει τεράστια ευθύνη για όλη την παρακμή της ναυπηγικής βιομηχανίας στην Ελλάδα με όσα έκαναν τόσα χρόνια.

Πάμε τώρα στον κ. Λογιάδη. Κύριε Λογιάδη, μαζί σας ομολογώ ότι εγώ δεν μπορώ να βγάλω άκρη. Είπατε δεκαπέντε φορές «οι εκπρόσωποι των συμφερόντων της εργοδοσίας» και «οι εκπρόσωποι των συμφερόντων της εργοδοσίας» και «οι εκπρόσωποι των συμφερόντων της εργοδοσίας».

Δεν μου λέτε, κύριε Λογιάδη. Εσείς στο «Κνωσσός Resort» δεν έχετε εργαζόμενους;

Δηλαδή αν κάποιοι από τους εργαζόμενους στο «Κνωσσός Resort», στο δικό σας ξενοδοχείο, πει ότι κάνετε κάτι σωστά, είναι αξιοκατάκριτος, διότι εσείς, με κάποιο τρόπο, επειδή είστε εργοδότης τους τούς πίνετε το αίμα και όποιος εκπροσωπεί τα δικά σας συμφέροντα, στο ξενοδοχείο σας, είναι εκπρόσωπος της εργοδοσίας; Δηλαδή, του Λογιάδη;

Καλά τώρα, σοβαρός άνθρωπος, με τις σπουδές, τόσο καλές που έχετε κάνει εσείς, ακόμα λέτε τέτοια φληναφήματα;

Ποιος σας είπε ότι τα συμφέροντα της εργοδοσίας είναι κατ’ ανάγκην αντί των εργαζομένων;

Βεβαίως μπορεί να υπάρχει και κακός εργοδότης, καμία αμφιβολία.

Αυτό δεν σημαίνει εξ ορισμού ότι όποιος είναι εργοδότης είναι κατά των εργατών, των εργαζομένων του. Μπορώ να σας πω το ανάποδο, κατά κανόνα είναι υπέρ. Γιατί καμία επιχείρηση δεν τα πάει καλά αν δεν είναι ευχαριστημένοι οι εργαζόμενοι σε αυτή, όπως είμαι βέβαιος και εσείς φέρεστε πολύ καλά στους δικούς σας εργαζομένους.

Αλλά και εσείς εργοδοσία είστε, γιατί το λέτε έτσι απαξιωτικά;

Αυτά είναι που έφεραν την Ελλάδα πίσω και μας έφεραν ένα βήμα πριν τη χρεοκοπία, αυτή η νοοτροπία, πρέπει να φύγει αυτή η νοοτροπία από την Ελλάδα, αυτή η νοοτροπία κατέστρεψε τη χώρα, που είπατε προηγουμένως. Έχουμε, λοιπόν, έναν επενδυτή, δεν έχει εμφανισθεί κανένας άλλος, που μας φέρνει τα λεφτά, που πληρώνει προκαταβολικά τους εργαζόμενους, διατηρεί τις θέσεις εργασίας, αναλαμβάνει ένα μεγάλο μέρος των παλαιών χρεών και ποια είναι η κριτική που κάνει ο κ. Λογιάδης; Λέει, ότι αυτοί που τα λένε αυτά εκπροσωπούν τα συμφέροντα της εργοδοσίας.

Όσον αφορά στον κ. Βιλιάρδο, αν δεν μπορώ να βγάλω άκρη με τον κύριο Λογιάδη μία, με εσάς εκατόν μία. Δεν μπαίνω στα νούμερα αν είναι 483 ή 486 διότι τα νούμερα για να είμαι απολύτως ειλικρινής δεν τα έχω κάνει εγώ. Τα νούμερα τα έχει κάνει η Ernst & Young, για αυτό πληρώνουμε τους ορκωτούς λογιστές, που είναι και μία από τις Big Four, για να κάνει τα νούμερα και να βάζει τη σφραγίδα και να είναι ελεγμένα. Θα μου επιτρέψετε, μεταξύ των υπολογισμών της Ελληνικής Λύσης και της Ernst & Young να προτιμήσω την Ernst & Young. Συγγνώμη, αλλά μόνο και μόνο για την πιστοποίηση, όχι για κανέναν άλλο λόγο, χωρίς να είναι φυσικά και καμιά τρομερή διαφορά αυτή που ανακαλύψατε. Ως εδώ το μείζον που είπατε και αυτό είναι που πραγματικά είναι εξωφρενικό, είναι ότι στην πραγματικότητα για να ασκήσετε κριτική, τι είπατε; Ότι θα υπάρχει διαγραφή χρεών. Συγγνώμη, στο δικαστήριο πάμε για εξυγίανση πτωχευμένης εταιρείας.

**ΒΑΣΙΛΕΙΟΣ ΒΙΛΙΑΡΔΟΣ:** (*Ομιλεί εκτός μικροφώνου)* Δεν είπα αυτό.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Έτσι κατάλαβα, αν έκανα λάθος, συγγνώμη.

Αν η εταιρεία δεν ήταν πτωχευμένη και μπορούσε να πληρώσει τα χρέη της υπήρχε κανένας λόγος να είμαστε εδώ σήμερα και να μιλάμε; Όχι.

Άρα, εξ ορισμού, κάθε σχέδιο εξυγίανσης που χρησιμοποιεί το άρθρο του πτωχευτικού νόμου, προϋποθέτει κάποια διαγραφή χρεών. Τελεία.

Εξ ορισμού, οποιαδήποτε στον πλανήτη. Στην προκειμένη περίπτωση τι έχει διασφαλισθεί με το παρόν σχέδιο;

Έχει διασφαλισθεί η πληρωμή των εργαζομένων, για αυτό και υπέγραψαν όλοι. Και ο κ. Δανούσης και οι του ΠΑΜΕ, όπου μάθαμε προηγουμένως ότι αφού υπέγραψαν ήθελαν να κάνουν γιορτή συγχαρητηρίων για το ότι υπέγραψαν - και καλά κάνουν οι άνθρωποι.

Ανθρώπινα, το δέχομαι, πολύ καλά κάνουν και εγώ στη θέση τους αν μετά από τόσα χρόνια που θα ήμουν απλήρωτος έπαιρνα τα χρήματά μου θα ήθελα να κάνω γιορτή. Σωστό είναι και εγώ χαίρομαι, άνθρωποι του ΠΑΜΕ, φυσικά και ανεξαρτήτως πολιτικών φρονημάτων, όλοι οι εργαζόμενοι να κάνουν γιορτή που θα πάρουν τα λεφτά τους και χαίρομαι στο μέτρο που και εγώ βοήθησα για να γίνει αυτό πραγματικότητα.

**ΒΑΣΙΛΕΙΟΣ ΒΙΛΙΑΡΔΟΣ:** (*Ομιλεί εκτός μικροφώνου)* Για το Πολεμικό Ναυτικό;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ(Υπουργός Ανάπτυξης και Επενδύσεων):** Για το Πολεμικό Ναυτικό έχει μέσα ότι ακριβώς θα πάρει. Γιατί έχουμε καμία άλλη πρόταση για να πάρει με κάποιο τρόπο περισσότερα; Όχι.

**ΒΑΣΙΛΕΙΟΣ ΒΙΛΙΑΡΔΟΣ:** (*Ομιλεί εκτός μικροφώνου)* Έντοκα ή όχι;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ότι λέει το σχέδιο μέσα, ό τι κατατεθεί στο δικαστήριο αυτό θα εγκριθεί από το δικαστήριο ή δεν θα εγκριθεί. Το ερώτημα είναι, έχει κάποιος να παρουσιάσει εδώ μια πρόταση που δίνει ένα ευρώ παραπάνω στο Πολεμικό Ναυτικό και δεν το ήξερα;

**ΒΑΣΙΛΕΙΟΣ ΒΙΛΙΑΡΔΟΣ:** (*Ομιλεί εκτός μικροφώνου)* Όχι.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ(Υπουργός Ανάπτυξης και Επενδύσεων):** Όχι, μπράβο. Άρα, τι συζητάμε τώρα;

Είναι να πάρει το Πολεμικό Ναυτικό 0 ή 140 εκατομμύρια και ο κ. Βιλιάρδος μας λέει, δεν μου αρέσουν τα 140, θέλω 200. Και εγώ θέλω 500, τι θα πει αυτό; Σημασία έχει ότι από εκεί που το Πολεμικό Ναυτικό θα έπαιρνε 0, θα πάρει 140, αυτό είναι που έχει σημασία και αυτό είναι πολύ μεγάλη επιτυχία και δεν συνδέεται με τα αμυντικά προγράμματα. Το είπαμε και στο νόμο και στο σχέδιο.

Αυτό δεν σημαίνει ότι το Ναυπηγείο Ελευσίνας δεν θα διεκδικήσει αμυντικά προγράμματα. Προφανώς και θα διεκδικήσει και πρέπει να διεκδικήσει αλλά για να τα πάρει πρέπει να είναι εν λειτουργία και να μπορεί να παρέχει στο Πολεμικό Ναυτικό τις υπηρεσίες που χρειάζεται με την ανάλογη ποιότητα που χρειάζεται το Πολεμικό Ναυτικό.

Εύχομαι, στον κύριο Ξενοκώστα και στους εργάτες των Ναυπηγείων καλή επιτυχία, να τα καταφέρουν, να έχουν καλύτερη επίδοση σε σχέση με το Πολεμικό Ναυτικό από ότι είχαν το προηγούμενο διάστημα, όπου είχαν αυτή την πολύ μεγάλη χρονοκαθυστέρηση και να φτιάξουμε και ένα ναυπηγείο που θα μπορεί να δίνει τις ανάγκες του Πολεμικού Ναυτικού κατά τον τρόπο που πρέπει.

Χαρά θα μου δώσει, αλλά δεν είναι προϋπόθεση για να πληρωθεί. Έχουμε πει και άλλες φορές ότι είναι λογικό να υποθέσει κάποιος, ιδιαίτερα σε εποχές που ζούμε, ότι θα μπορέσει ένα αξιόπιστο ναυπηγείο στην Ελευσίνα να πάρει δουλειές και από άλλα πολεμικά ναυτικά, όχι μόνο από το ελληνικό. Μπαίνει στη διεθνή αγορά. Άξιος λαός είμαστε, ικανούς εργάτες έχει, καλή διαχείριση κάνει ο κ. Ξενοκώστας, μπορεί να βγει να διεκδικήσει.

Γιατί να είμαστε μεμψίμοιροι;

Εγώ του εύχομαι καλή επιτυχία και να τον βοηθήσουμε κιόλας, καμία αντίρρηση, ελληνική εταιρεία είναι.

Γιατί, δηλαδή, να μην βοηθήσουμε;

Αυτό κάνουν όλα τα άλλα κράτη, τι νομίζετε ότι κάνουν;

Υπό την έννοια αυτή, τι συζητάμε εδώ σήμερα;

Συζητάμε το να φτιάξουμε επιτέλους κάτι να λειτουργεί και ως προς το τελευταίο, που το είπε και ο κύριος Λογιάδης ότι περιμένει να πάρει δουλειές από την Ελλάδα για να βάλει λεφτά στο ναυπηγείο, είναι ψευδές. Απόδειξη ότι το Ναυπηγείο της Σύρου δουλεύει μόνο με ιδιώτες πελάτες από το εμπορικό ναυτικό και με αυτά τα λεφτά πληρώνει και τους εργαζομένους του, πάλι κυρίως με ιδιωτικές δουλειές θα δουλέψει το Ναυπηγείο της Ελευσίνας.

Τα 102 εκατομμύρια της DFC εξ ορισμού δεν μπορούν να πάνε καθόλου σε αμυντικά προγράμματα, πάνε μόνο στην εμπορική εταιρία, δηλαδή, σε αυτή που θα διεκδικήσει μερίδιο από την ιδιωτική αγορά. Εκεί πάνε.

Άρα δεν συνδέεται το σχέδιο εξυγίανσης με δουλειές που θα πάρει από το Ελληνικό Κράτος, κύριε Λογιάδη. Δεν είναι αληθές.

Ως προς την τα ΕΛΤΑ που είπατε, που επαναλάβατε αυτό που είπε ο κ. Πολάκης, το απάντησα στην αρχή, αλλά δεν το ακούσατε. Η ONEX έχει δουλειές με τα ΕΛΤΑ από το 2005. Την περίοδο ΣΥΡΙΖΑ 2015-2019 ήταν κανονικά εταιρεία συνεργαζόμενη με τα ΕΛΤΑ, που παρείχε εργαζόμενους στα ΕΛΤΑ. Επί ΣΥΡΙΖΑ.

Τι σχέση έχει αυτό, ένας κλάδος ενός ομίλου, με τα λεφτά που έχουν μπει γι’ αυτό το κομμάτι που έχει να κάνει με τις ταχυδρομικές υπηρεσίες και τα ΕΛΤΑ, με τα ναυπηγεία;

Ουδεμία απολύτως σχέση. Είναι άλλη μια λάσπη από τις πολλές που έχουν εκτοξευτεί όλα αυτά τα χρόνια.

Λοιπόν, ας αφήσουμε τη μεμψιμοιρία τώρα και ας πάμε παρακάτω.

Τώρα πάμε να ανοίξουμε τα ναυπηγεία, να βρει ο κόσμος δουλειά, να γίνει η Ελευσίνα ένας τόπος ανθηρός και σε αυτό -σας το είπα από την αρχή- έχει σημασία να αφαιρέσετε λίγο γκρίνια και να βάλετε λίγο πλάτη. Θα πάμε σε ένα δικαστήριο. Πρέπει το δικαστήριο να αισθάνεται ότι υπάρχει μία ισχυρή πολιτική υποστήριξη, για αυτό ευχαριστώ τον ΣΥΡΙΖΑ.

Είναι κρίσιμο ότι ο ΣΥΡΙΖΑ υποστηρίζει το σχέδιο, είναι κρίσιμο και πράγματι ο ΣΥΡΙΖΑ βοηθάει πολύ στο να γίνει δεκτό, αυξάνει τις πιθανότητες -δεν λέω μπορεί να διατάξει το δικαστήριο, αλλά αυξάνει τις πιθανότητες- να γίνει δεκτή η αίτηση, η θετική ψήφος της Αντιπολίτευσης και γι’ αυτό λέω ότι έχουν μεγάλο μερίδιο επιτυχίας σε αυτό και το αναγνωρίζω, δεν το κρύβω. Διότι εμένα δεν με ενδιαφέρει να πείτε μπράβο στην Κυβέρνηση, στον Γεωργιάδη.

Εμένα με ενδιαφέρει να πάρει μπρος το Ναυπηγείο και να βρει ο κόσμος δουλειά.

Αυτό με ενδιαφέρει και αυτό θα έπρεπε να ενδιαφέρει και εσάς, κύριε Λογιάδη και εσάς, κύριε Γκιόκα και εσάς, κύριε Βιλιάρδο και εσάς κύριε Πάνα.

Αλλά δεν σας ενδιαφέρει αυτό, σας ενδιαφέρει να κάνετε σόου αντιπολιτευτικό και ο καθένας να βγάλει τα εσώψυχά του.

Καλά για το ΚΚΕ, το ξέραμε, αλλά και εσείς κύριε Λογιάδη, εντάξει, κάπου νισάφι.

Εκτός αν δεν πιστεύετε σε καμία ιδιωτική επιχείρηση, οπότε κλείστε και τη δική σας, τι την κρατάτε;

Λοιπόν, άρα, συγκεφαλαιώνοντας, οι εργαζόμενοι όλοι υπέγραψαν και ο κύριος Δανούσης και οι του ΠΑΜΕ.

Δεν υπάρχει κανένας που δεν έχει υπογράψει και ο λόγος που δεν υπάρχει κανένας που δεν έχει υπογράψει, είναι αυτός που είπε πριν ο κ. Γκιόκας, γιατί αν δεν υπογράψεις με την ONEX, δεν θα πάρεις τα λεφτά σου. Οι μόνοι που πρέπει να πληρωθούν είναι η ONEX, καμία άλλη.

Ή υπογράφουν με την ONEX ή χάνουν τα λεφτά τους. Άρα, ευχαριστούμε τον κύριο Ξενοκώστα που έδωσε την ευκαιρία στους εργαζόμενους να τους δώσουν τα λεφτά τους πίσω. Σας συγχαίρω για αυτό, κύριε Ξενοκώστα γιατί είναι υποστήριξη της Ελληνικής Πολιτείας για να πετύχει αυτό το μεγάλο εγχείρημα που είναι εθνικό στοίχημα και δεν είναι στοίχημα μόνο της ONEX. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κύριο Υπουργό. Κύριε Γκιόκα, έχετε το λόγο για δύο λεπτά.

**ΙΩΑΝΝΗΣ ΓΚΙΟΚΑΣ:** Κύριε Πρόεδρε, εγώ καταλαβαίνω τον εκνευρισμό του κυρίου Γεωργιάδη.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Δεν υπάρχει εκνευρισμός.

**ΙΩΑΝΝΗΣ ΓΚΙΟΚΑΣ:** Εγώ είδα και έντονο εκνευρισμό. Εγώ τον καταλαβαίνω, όμως, να ξέρετε. Τον καταλαβαίνω γιατί ιδιαίτερα αυτή την περίοδο και με όλη αυτή τη χρεωκοπία και την αποκάλυψη της απάτης, ιδιαίτερα με το καλάθι του νοικοκυριού και τα λοιπά, όλο σε κάτι τέτοια επιχειρήματα καταφεύγει. Όπως έκανε την προηγούμενη εβδομάδα αναφερόμενος και στον Γενικό Γραμματέα.

Ακούγοντας τον κύριο Γεωργιάδη, λέει ότι το Κ.Κ.Ε. και το ΠΑΜΕ έχει ευθύνη για την πορεία της ναυπηγικής βιομηχανίας και σκέφτηκα ότι κάπου το έχω ξανακούσει αυτό ότι το Κ.Κ.Ε. και το ΠΑΜΕ ευθύνεται για την καταστροφή της ναυπηγικής βιομηχανίας. Ξέρετε από πού το έχουμε ξανακούσει, κύριε Γιόγιακα; Το έχουμε ξανακούσει πριν μερικά χρόνια όταν πήγαινε ο Λαγός και ο Παναγιώταρος της Χρυσής Αυγής στο Πέραμα, εν κρυπτώ βέβαια, μακριά από τους εργαζόμενους και έλεγαν ακριβώς τα ίδια πράγματα με αυτά που λέει σήμερα ο Γεωργιάδης και μετά από μια βδομάδα οργάνωσαν και επιχείρηση να ξυλοφορτώσουν τους συνδικαλιστές του ΠΑΜΕ στο Πέραμα.

Τα ίδια ακριβώς που έλεγε ο Λαγός τότε, τα ίδια λέει σήμερα ο Γεωργιάδης και μετά ακολούθησε η απόπειρα δολοφονίας εναντίον των συνδικαλιστών του ΠΑΜΕ. Αυτό για να θυμόμαστε ορισμένα πράγματα και να δούμε ορισμένα πράγματα που ακούγονται πού παραπέμπουν. Γιατί εδώ ακούσαμε και το εξής. Βεβαίως, λέει, καταδικάζουμε τη βία σε βάρος ενός συνδικαλιστή, αλλά υπάρχει και ανθρώπινη διάσταση. Μάλιστα, αυτό είπε ο κ. Γεωργιάδης, ανθρώπινη διάσταση στη βία σε βάρος ενός συνδικαλιστή.

Πάμε παρακάτω. Υπογράφουν οι εργαζόμενοι στο ναυπηγείο για να πάρουν ένα μέρος των δεδουλευμένων τους, γιατί τα δεδουλευμένα από 30 Σεπτεμβρίου 2021 μέχρι όταν ολοκληρωθεί η διαδικασία, παραγράφονται κύριε Γεωργιάδη. Άρα όχι τα δεδουλευμένα τους. Ένα μέρος των δεδουλευμένων τους. Παραγράφονται. Τι μπορεί να κάνει με βάση το νόμο αυτός που θέλει να διεκδικήσει το σύνολο του δεδουλευμένων; Βάσει του νόμου τίποτα. Θα πρέπει να πάει να διεκδικήσει με βάση το ενεργητικό που έχει μείνει στην παλιά εταιρεία, το οποίο δεν φτάνει ούτε για «ζήτω» για να πάρει τα δεδουλευμένα. Κάτι οικόπεδα έχουν αφήσει μόνο στο ενεργητικό της παλιάς εταιρείας. Να, λοιπόν, ο εκβιασμός. Να λοιπόν το «πιστόλι στον κρόταφο» σε βάρος των εργαζομένων, για να πάρουν ένα μέρος των δεδουλευμένων.

Απέναντι σε αυτό, τι λέει ο κύριος Γεωργιάδης; Λέει το ΚΚΕ θα τα δώσει τα λεφτά; Λες και το ένα πολιτικό κόμμα είναι επιχείρηση. Εκτός αν στη δικιά του αντίληψη τα κόμματα είναι επιχειρήσεις. Ενδεχομένως αυτό είναι. Στη δικιά του αντίληψη, στην αντίληψη του Γεωργιάδη, η Νέα Δημοκρατία είναι επιχείρηση, με πάρα πολλά χρέη, βέβαια, τα οποία δεν πληρώνει. Να, λοιπόν, ποια είναι η υποκρισία και για ποιο λόγο ο κύριος Υπουργός καταφεύγει σε τέτοιου είδους επιχειρήματα.

Τώρα όσον αφορά, κύριε Γεωργιάδη, την αντιπαράθεσή μας με την ΓΣΕΕ, είναι γνωστή. Εσείς δεν είστε δικηγόρος να μπείτε σε αντιπαράθεσή μας με την ΓΣΕΕ. Από εκεί και πέρα, όμως, ο συγκεκριμένος συνδικαλιστής είναι ο οργανωτικός γραμματέας της ΓΣΕΕ και την επίθεση σε βάρος του την κατήγγειλαν και πάρα πολλά άλλα σωματεία. Αυτό καταγγείλαμε σήμερα, αλλά αυτό εσάς δεν σας νοιάζει, γιατί υπάρχει η ανθρώπινη διάσταση στη βία σε βάρος ενός συνδικαλιστή. Αυτή είναι η κατάσταση, λοιπόν.

Φυσικά – και τελειώνω με αυτό, κύριε Πρόεδρε – το πρόβλημα για εμάς δεν είναι ο Γεωργιάδης. Αυτά πιστεύει, αυτά κάνει, βεβαίως. Το πρόβλημα είναι όλοι οι υπόλοιποι τύπου ΣΥΡΙΖΑ, που «σιγοντάρανε» το Γεωργιάδη με το νόμο ψηφίζοντάς τον για να κάνει αυτά που πιστεύει. Αυτό είναι το πρόβλημα και εδώ πρέπει να βγάλουν ορισμένα συμπεράσματα οι εργαζόμενοι και μάλιστα, επειδή έρχεται και πανελλαδική πανεργατική απεργία, να συμμετέχουν μαζικά σε αυτές τις κινητοποιήσεις. Αυτό είναι το συμπέρασμα.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ**: Δεν έχω πολλά να πω, κύριε Πρόεδρε. Θα ήθελα μόνο να πω ότι ο Υπουργός απαντάει σε ό,τι θέλει. Δεν φταίω εγώ αν δεν κατάλαβε αυτά που είπα. Δεν φαντάζομαι ότι τα διαστρεβλώνει. Απλά δεν κατάλαβε αυτά που είπα. Καλό είναι να τα καταλαβαίνει για να απαντά στις ερωτήσεις που κάνουμε και όχι σε αυτά που θέλει. Το δεύτερο είναι προφανές. Αναφερθήκαμε στη διαγραφή. Άλλωστε, τι συζητάμε εδώ τόσες μέρες. Προφανώς, ήταν δυνατόν να πω ότι δεν θα υπάρχει διαγραφή. Άρα κάπου δεν κατάλαβε σωστά.

Όσον αφορά τη σύμβαση, εμείς ψηφίσαμε «παρών» και ψηφίσαμε λέγοντας ξεκάθαρες επιφυλάξεις τις οποίες είχαμε και τις οποίες αναφέραμε. Αναφέραμε, επίσης, και μια εναλλακτική λύση, η οποία θα ήταν κρατικοποίηση των ναυπηγιών, άλλο του αμυντικού, μετά να πουληθεί το επιχειρηματικό κομμάτι. Την αναλύσαμε στην Επιτροπή, οπότε δεν χρειάζεται να επαναλαμβάνουμε.

Το βασικό θέμα μας είναι το Πολεμικό Ναυτικό, τα 179 εκατομμύρια. Εκεί είπε ο κ. Παναγιωτόπουλος ότι δεν θα υπάρχει διαγραφή. Εντούτοις, στο χρόνο που θα πληρωθούν, μετά από τόσα χρόνια που θα πληρωθούν, όπως θα πληρωθούν, προφανώς θα υπάρχει διαγραφή από τον πληθωρισμό, εκτός και αν υπήρχε τόκος ή αν συμμετείχε ο πληθωρισμός στην τιμή. Άρα κάπου εδώ δεν συνεννοούμαστε. Προφανώς υπάρχει διαγραφή και μεγάλη στο Πολεμικό Ναυτικό. Κακώς μας είπε ο κ. Παναγιωτόπουλος ότι δεν υπάρχει. Ευχαριστώ πολύ κ. Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ:** Κύριε Υπουργέ, πρώτα από όλα πρέπει οι συλλογικές συμβάσεις εργασίας να τηρούνται και να τηρούνται από όλους. και πρέπει να υπάρχουν ελεγκτικοί μηχανισμοί του δημοσίου για να τους τηρούν αλλιώς επέρχεται η καταστροφή.

Κι αυτό το βλέπουμε παντού.

Δεύτερον, γιατί έφτασαν τα Ναυπηγεία και όλα αυτά σε αυτή τη σημερινή θέση, διαχρονικά, μια απαξίωση, μια κατάρρευση. Ως Ελλάδα, έχουμε τον μεγαλύτερο εμπορικό στόλο του κόσμου, ούτε διαλυτήριο πλοίων δεν έχουμε. Ποιος είχε την ευθύνη τόσα χρόνια που διαχειριζόταν τα Ναυπηγεία; Όλες οι συστάσεις στις δικές κυβερνήσεις κύριε Υπουργέ. Και γιατί το ΜέΡΑ25 είναι ο φταίχτης; Και ξέρετε κι εσείς και εγώ και όλοι μας και συμφωνούμε απόλυτα σε αυτό, το μεγαλύτερο όπλο μιας επιχείρησης είναι οι εργαζόμενοί τους, όσο πιο ευχαριστημένος είναι ο εργαζόμενος τόσο πιο πολύ αποδίδει η επιχείρηση. Γιατί λοιπόν τα Ναυπηγεία δεν απέδιδαν;

Στην προσωπική μου επιχείρηση ότι στοιχεία θέλετε μπορείτε να τα έχετε στη διάθεσή σας, πόσο ευχαριστημένοι είναι, πόσοι θέλουν να ξανάρθουν και πως αποδίδουν μέσα στην κρίση αυτή. Αυτά ήθελα να πω και σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Το λόγο έχει ο κύριος Υπουργός.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ως προς τον κύριο Γκιόκα. Δεν μου αρέσει καθόλου να διαστρεβλώνουν αυτό που είπα.

Είπα και το ξαναλέω για να γραφτεί στα πρακτικά, ότι καταδικάζω απερίφραστα το περιστατικό το οποίο συνέβη. Σας είπα ότι εγώ εξ ιδεολογίας είμαι κατά της βίας και καταδικάζω συνολικά τη βία και κάθε βίαιο επεισόδιο, είτε έγινε από κάποιους εργαζόμενους στα Ναυπηγεία Ελευσίνας κατά του κυρίου Δανούζη-απολύτως καταδικαστέο- είτε έγινε σε διαδήλωση του ΚΚΕ με στειλιάρια, με κόκκινες σημαίες έξω από ένα Πανεπιστήμιο.

Η διαφορά μας σας είπα είναι ότι εγώ καταδικάζω όλη τη βία από όπου κι αν προέρχεται. Εσείς καταδικάζετε μόνο τη βία με την οποία δεν συμφωνείτε. Εάν συμφωνείτε με μία βία μια χαρά την αποδέχεστε. Άλλωστε για να μιλάμε και λίγο μαρξιστικά, στον πυρήνα της μαρξιστικής ιδεολογίας είναι η επαναστατική βία είναι κομμάτι της ιδεολογίας σας. Άρα, μη μου το παίζετε και πολύ πασιφιστής γιατί δεν είστε, αλλιώς δεν θα ήσασταν κομμουνιστής. Αυτά όμως πολύς κόσμος δεν τα ξέρει δεν έχει καταλάβει τι ακριβώς είναι η αριστερά, αλλά αυτό είναι μια μεγάλη ιδεολογική συζήτηση που δεν είναι της παρούσης.

Άρα, μην διαστρεβλώνετε. Καταδικαστέο το επεισόδιο, δεν έπρεπε να γίνει, απαράδεκτο, ο κάθε εργαζόμενος και φυσικά και ο κ. Δανούσης, πρέπει να μπορεί να κάνει αυτό που θέλει χωρίς να φοβάται κανέναν προπηλακισμό και κανένα βίαιο επεισόδιο εναντίον του. Επανάφερα φυσικά την υποκρισία σας ότι εσείς στη Ρόδο, πήγατε και με στειλιάρια δια της βίας, προσπαθήσατε να μη γίνει το Συνέδριο της ΓΣΕΕ, αυτά κατήγγειλε ο κύριος Παναγόπουλος αν ψεύδεται ο κύριος Παναγόπουλος, βρείτε τα μεταξύ σας εγώ δεν θέλω να υπεισέλθω περισσότερο, τα βίντεο όποιος θέλει στο GOOGLE τα βρίσκει και βλέπει και τις δηλώσεις του on camera και τα επεισόδια που έγιναν. Άρα, μεταξύ των δύο νομίζω είναι ξεκάθαρα τα πράγματα. Αν κάποιος από εμάς δέχεται κάποια βίαια είστε εσείς όχι εγώ.

Στον κύριο Βιλιάρδο, μην ανακυκλώνουμε τα ίδια. Ο κύριος Παναγιωτόπουλος στη Βουλή είπε «δεν διαγράφεται χρέος» και εννοούσε τα 140 εκατομμύρια που είναι εγγεγραμμένα. Ποτέ δε μίλησε για τους τόκους. Άρα, αυτό που είπε αυτό και έγινε.

Τρίτον, στον κύριο Λογιάδη. Χαίρομαι που τελικά συνεννοούμαστε.

Τι είπατε; Μπορείτε να ψάξετε για τους δικούς μου εργαζόμενους πόσο ευχαριστημένοι είναι και πόσο θέλουν να ξανάρθουν να δουλέψουν για μένα. Το αποδέχομαι. Και να πω την αλήθεια, λίγο που σας ξέρω εδώ στη Βουλή, πιστεύω ότι είστε καλός εργοδότης πράγματι, αυτή την εντύπωση μου δίνεται. Και ερχόμαστε και στην ουσία, ένας εργοδότης μπορεί να είναι καλός ένας εργοδότης μπορεί να είναι κακός.

Πάντως χάρηκα για τον Ξενοκώστα που άκουσα στην εκπομπή του Άρη Πορτοσάλτε που βγήκε ο Πρόεδρος των Εργαζομένων της Σύρου και του έπλεξε το εγκώμιο, πόσο καλός εργοδότης είναι. Όπως εσείς διεκδικείτε για τον εαυτό σας ότι είστε καλός εργοδότης και το λέτε με υπερηφάνεια, το ίδιο μπορεί να είναι καλός εργοδότης ο Ξενοκώστας ή μπορεί να είμαι καλός εργοδότης εγώ, και αντίστροφα, μπορεί κάποιος να μην είναι καλός εργοδότης.

Άρα, συμφωνούμε. Εσείς είπατε τέσσερις πέντε φορές απαξιωτικά και μετά βδελυγμίας απηχούν τα συμφέροντα της εργοδοσίας.

Αυτό που σας είπα είναι ότι αυτό δεν είναι κατ’ ανάγκην κακό, γιατί η εργοδοσία είναι τύπου Λογιάδη, καλώς απηχούν τα συμφέροντα της εργοδοσίας. Αν είναι ενός κακού εργοδότη π.χ. του αειμνήστου Ταβουλάρη, πολύ κακώς. Κάνατε και ένα λάθος, είπατε «οι δικιές σας κυβερνήσεις κυβερνάγανε και τα Ναυπηγεία». Ψευδές.

Τα Ναυπηγεία Ελευσίνας ήταν ιδιωτική η εταιρεία. Διοικείται από μία ιδιωτική επιχείρηση με ιδιωτικό μάνατζμεντ. Αν κάπου ευθύνονται οι κυβερνήσεις, είναι γιατί επέτρεψαν να δημιουργηθεί αυτό το πολύ μεγάλο χρέος, σε αυτό να συμφωνήσουμε.

Η παρέμβαση θα έπρεπε να ήταν πολύ γρηγορότερη. Προφανώς, για πολιτικούς λόγους, για λόγους άμυνας, για λόγους που αφορούν το Πολεμικό Ναυτικό, όχι γιατί δεν θέλω να πω τώρα γιατί, για διάφορους λόγους, το χρέος έφτασε στα ύψη που είναι σήμερα. Δεν είναι επιχείρηση, όμως, που διοικείτο από το κράτος ή από τις Κυβερνήσεις.

Η παρούσα Κυβέρνηση και θα το ξαναπώ και η προηγούμενη Κυβέρνηση, για να ακουστεί, παρενέβησαν για να λύσουν ένα πρόβλημα που κληρονόμησαν, όχι ένα πρόβλημα που δημιούργησαν.

Κατά τον ίδιο ακριβώς τρόπο, ο κ. Ξενοκώστας, αναλαμβάνει ένα κομμάτι χρεών που δε δημιούργησε ο ίδιος, που τα παραλαμβάνει από την εταιρεία από προηγούμενους που τα δημιούργησαν, στο πλαίσιο του Πτωχευτικού Νόμου και της δικαστικής απόφασης κ.λπ..

Αυτό επεσήμανα, κύριε Λογιάδη, και όχι κάτι διαφορετικό. Στην πραγματικότητα, λοιπόν, νομίζω ότι συμφωνήσαμε. Καλό είναι και στο ΜέΡΑ25 να μην έχετε τέτοια αποστροφή για κάθε είδους εργοδοσία, γιατί, αν φύγουν όλοι οι εργοδότες, θα μείνουν και όλοι άνεργοι. Άρα, λοιπόν, κακή ιδέα αυτή.

Επαναλαμβάνω, να κυνηγάμε από πίσω τον κ. Ξενοκώστα, αφού μιλάμε για την Ελευσίνα και τον παρακολουθούμε, να είναι εργοδότης «τύπου Λογιάδη» και να είναι οι εργάτες ευχαριστημένοι και να θέλουν να ξαναδουλέψουν εκεί.

Τέλος, για να μην το ξεχάσω. Μεγάλη απρέπεια αυτό που είπε ο κ. Γκιόκας, περί του Λαγού και εμού και της Χρυσής Αυγής, τελείως απρέπεια. Πρώτον, διότι εγώ είχα καταδικάσει τότε την επίθεση στον κ. Πουλικόγιαννη από τον Λαγό. Πρώτος την καταδίκασα δημόσια και με πολύ μεγάλη ένταση.

Εάν η κουβέντα, όμως, είναι πως οτιδήποτε λέμε αν συμβαδίζει με ό,τι έχει πει κάποτε η Χρυσή Αυγή μας κάνει χρυσαυγίτες, θα σας πω ότι από κοινού με τη Χρυσή Αυγή καταψηφίσατε την Κυβέρνηση Σαμαρά, μην ψηφίζοντας για Πρόεδρο της Δημοκρατίας τον Σταύρο Δήμα. Άρα, έπεσε η Κυβέρνηση Σαμαρά, ομού Κ.Κ.Ε. και Χρυσή Αυγή. Μαζί ήσασταν στο δημοψήφισμα υπέρ του «Όχι», ομού Χρυσή Αυγή και Κ.Κ.Ε.

**ΙΩΑΝΝΗΣ ΓΚΙΟΚΑΣ:** Όχι, βέβαια.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν ήσασταν; Εντάξει, μπορεί να κάνω λάθος. Δεν θέλω να πω, δεν θυμάμαι που ήταν το Κ.Κ.Ε..

**ΙΩΑΝΝΗΣ ΓΚΙΟΚΑΣ:** Ε, είδατε;

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πάντως «ναι» δεν ψηφίσατε στο δημοψήφισμα, φαντάζομαι.

Δεν θυμάμαι αν ψηφίσατε και υπέρ του μνημονίου, γιατί δεν σας θυμάμαι στη μνημονιακή πλευρά, στην απέναντι σας θυμάμαι, όπου ήταν και η Χρυσή Αυγή. Μπορεί με διαφορετικό επιχείρημα αλλά, εν πάση περιπτώσει, σε εκείνη την όχθη ήσασταν και όλοι οι αριστεροί, απ’ ό,τι θυμάμαι, στην ίδια Πλατεία Συντάγματος, οι αντιμνημονιακοί, οι μεν από τη μια μεριά και οι χρυσαυγίτες από την άλλη.

Άρα, ας τα αφήσουμε αυτά, τώρα. Εγώ με τη Χρυσή Αυγή δεν είχα ποτέ καμία σχέση, την αποστρέφομαι μετά βδελυγμίας, τη βία την καταδικάζω μετά βδελυγμίας, όπως είπα προηγουμένως και μην βάζετε πράγματα στο στόμα μου που δεν έχω πει.

Η υποκρισία σας όμως, ναι, πρέπει να αναδεικνύεται και όταν είμαι εγώ παρών θα αναδεικνύεται πάντα.

**ΙΩΑΝΝΗΣ ΓΚΙΟΚΑΣ:** Εγώ λέω ότι λέτε τα ίδια με τον Λαγό, αυτά που έλεγε ο Λαγός.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Ευχαριστούμε τον κ. Υπουργό και να ευχηθούμε καλή ευόδωση των δικαστικών διαδικασιών, έτσι ώστε να αποδοθεί και στους εργαζόμενους το δίκιο που πρέπει.

Καλό απόγευμα.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Λιάκος Ευάγγελος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Ξενογιαννακοπούλου Μαρία-Ελίζα (Μαριλίζα), Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Τσίπρας Γεώργιος, Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Ιωάννης Γκιόκας, Δελής Ιωάννης, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Τέλος και περί ώρα 17.05΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΒΑΣΙΛΕΙΟΣ ΓΙΟΓΙΑΚΑΣ ΜΑΞΙΜΟΣ ΣΕΝΕΤΑΚΗΣ**